Gaza urte bete geroago • ZUZEU\nGaza urte bete geroago\nMikel Ayestaran kazetari freelance-ak Gasteizko Kazetaritza Bertatik Bertara jardunaldietan parte hartu du egunotan.\nJardunaldietan Gazari buruz ematekoa zen berbaldiaren harira, Natalia Gonzalez de Uriartek elkarrizketa egin dio eldiario.es egunkari digitalerako, eta bertatik Gazari buruz adierazi dituenak jaso ditugu, gure kasara laburtu eta azpimarratuak, interesgarri egingo zaizkizuelakoan.\nIazko udan Israelek egin zuen erasoaldi militar bortitzaren ondotik, urte bete pasa eta ezer ez da aldatu Gazan.\n(Bideoa UNRWA-rena da eta ez du zerikusirik Ayestaranen elkarrizketarekin)\n“Nazio Batuen eskolak milaka lagunen gordeleku bihurtu ziren. Bertara heldu eta familia osoak nola zartatu dituzten ikusten duzunean, paretak odoletan, zaurituak han eta hemen sakabanatutako haurren gorputz atalak biltzen; ikusten duzunean nola heltzen diren gurasoak leher eginda, anbulantziak falta direla… deskribaezina da. Nik pot egiten nuen, ezin nuen gehiago”.\n“Palestinar-israeldiar gatazkatik bizirik atera direnak gorrotozko bonbak dira”\nMikel Ayestaran, beste mila lankiderekin batera Gazakoa kontatu eta gero, gogaituta ei dago, kazetarien lanak ez duela ezertarako balio izan-eta. “Maila praktikoan, Gazak pairatu behar izan zituenei buruz sentsibilizatzen saiatzeak ez du eraginik ekarri. Israelen partez dagoen blokeoa mantendu egiten da, eta oso bizi kalitate eskasa izaten jarraitzen dute. Oso etsigarria da”.\nKazetaritza Parez Pare jardunaldietan Gazari buruz egin zuen berba Ayestaranek, azken erasoaldi militarra jasan eta urte betera estutasunez bizi baitira. Egun bonbak erortzen ez badira ere gerrak presente jarraitzen du Israelen blokeoarekin. Langabezia %40-60 ingurukoa da eta herritar gehienak txirotasunean bizi dira. Gainera, ez du ematen gatazkak, epe motzera, bukaerarik izango duenik. “Guzti hauek Nazio Batuen datuak dira, iaioak baitira estatistikak egiten. Nire aldetik, zenbaki horiei aurpegia jartzen saiatzen naiz”.\n“Kazetari bezala Israelen erasoaldiak ezagutzeko aukera izan dut, zoritxarrez. Eta azkena oso gogorra izan da; izugarria. Ez dut beste inon horrelakorik gogoratzen”.\n“Oso lurralde txikia da Gaza eta amorru handia dago espazio urri hartan. Hamask garaipena aldarrikatzen du, Israelek garaipena aldarrikatzen du, eta bitartean gizartea kokoteraino dago Hamasez, Israelez eta Palestinako Aginte Nazionalaz. Jendeak arnasa hartu nahi du; bizi. Okiturik daude baina ez dute ihesbiderik, preso dira”.\nAlta, politikoki oso garai interesgarrian daudenaren irudipena du Ayestaranek. “Gudatik urte betera, israeldarrak eta islamiarrak su-eten tekniko batean daudela onartzen dute. Denbora luzez elkarri talkaka jardun eta gero jabetu dira gelditu beharraz, komeni zaiela elkar ulertzea”.\nKazetariak Ejerzitoko ofizial baten lekukotza eraman zuen Gasteizko jardunaldietara, primizian, oraindik telebistan ere eman gabea baita. “Publikoki onartzen du su-etenarena; eta guztiz ezohikoa da horrela, argi eta garbi, onartzea”.\n“Su-etena izateak ez du esan nahi bakea dutenik, baina oso berri ona da edonola ere. Jendeari burua altxatzen utziko dio, eta ikaragarria da paraitu dutena pairatu eta gero beren bizitzak aurrera ateratzeko duten erraztasuna. Zutitu eta oinez jarraitzeko kapazak dira; beste txip bat dute”.\n“Gazan hil dituzten umeen zenbakiak… ezin dira sinestu, justifika ezinak dira. Israelek behin eta berriro esaten du Hamasek giza ezkutu bezala erabiltzen dituela baina, egitan diot, nik ez nuen horrelakorik ikusi. Dena dela, ezin da onartu haurrek guda hau ordaindu behar izatea, beren bizitzarekin ordaintzen ari baitira; eta inork ez du ezertxo ere egin geldi dadin”, dio oso umezalea ei den Ayestaranek.\nKazetari gipuzkoarraren esanetan, “Palestinar-israeldiar gatazkatik bizirik atera direnak gorrotozko bonbak dira; edozertarako prest direnak”.\n“Belaunaldi gazteak blokeopean jaioak dira, ez dute israeldar bat sekula ikusi aurrez aurre, 2005ean alde egin zutenetik harresiaren beste aldean bizi baitira; telebistan baino ez dituzte ikusten. Eta beste horrenbeste gertatzen zaie israeldarrei. Hamasi buruz egiten dute berba, baina beren etsaia parez pare norbait atxilotzen dutenean baino ez dute ikusten”.\nGauzak horrela, ez da erraza itxaropena izatea. “Beti dago izpiren bat, bain oso denbora gutxian erein den gorrotoa nekez gaindituko da. Bestalde, guk barneratuta dugun kristau izateak beste masaila jartzera eramaten bagaitu, han begia begi truk dute sinesmena”; eta indarrak ez daude inolaz ere orekatuak. “Gatazkaz berba egitea bi antzekoren artekoa balitz bezala, israeldar propagandak edo Hamasek -ejerzito bat bailitzan- egiten duten bezala, ez da sinesgarria. Ez dira alderagarriak, David eta Goliat-en arteko borroka da”.\nGaza, Gorrotoa, palestinar-israeldar gatazka, su-etena, suntsipena\nTxiorik onena (36. Astea)


60 kaletan kendu dira grafitiak, pintaketen aurkako kanpainaren barruan — Eibarko Udala\n60 kaletan kendu dira grafitiak, pintaketen aurkako kanpainaren barruan\nKanpaina amaituta, Udalera iritsi eta baldintzak betetzen zituzten eskaeren % 100 baino gehiagori erantzun zaio. Hamabi pertsona kontratatu dira plana aurrera eramateko; kanpaina urrian hasi zen, auzotarren eskariei erantzuteko.\nUdalak pintaketa eta grafitiak Eibarko horma eta fatxadetatik garbitzeko kanpaina bat jarri zuen abian urrian eta dagoeneko amaitzen ari da. Zerbitzuetako sailekoek adierazi dute Udalera iritsi eta baldintzak betetzen zituzten eskaeren % 100i erantzun dietela. Edonola ere, hiru gunetan oraindik ez da esku-hartu bere osotasunean, tratamendu espezifiko bat eskatzen baitute leku horiek, baina aurki kenduko dira pintaketak.\nAuzoetako eskaerak batu ondoren —iazko urritik 2018ko otsailera bitartean egin zen—, 60 kaletan baino gehiagotan egin da garbiketa: grafitiak kendu dira titulartasun pribatuko fatxadetatik, betiere auzokideen komunitateek eskatuta.\nHala, auzo hauetan egin da garbiketa: behealdean, besteak beste, Asua Errekan, Azitainen eta Barakaldo kaleetan. Erdi-behealdean, Aldatzen, Bittor Sarasketan eta Pagaegin\nAmañako auzoan, Artegieta, Amaña, Asola Igartza eta Bustinduitarren kaleetan, beste batzuen artean. Ipuruan, hamabi bat kaletan, hala nola Argatxan, Egigurentarren, J.A. Gisasola eta Zezenbide kaleetan.\nErdigunean, Fermin Calbeton, Ifar Kale, Isasi, Eibarko Txikito, Untzaga eta Bidebarrietan.\nAzkenik, Urkin, Bistaeder, Errekatxu, Eulogio Garate, Juan Gisasola, Migel Aginaga, Mutiola eta Txaltxazelai kaleetan.\nKanpaina aurrera eramateko, Udalak hamabi pertsona kontratatu ditu lau hilabeteko kontratuen bidez. Sei pertsonak urritik urtarrilera bitartean jardun zuten eta beste seiak abendutik datorren apirilera arte —orduan amaituko baitira kontratuak— lan egiten ari dira.\nUdalaren kanpaina hau joan zen urrian jarri zen martxan, eta hauxe zen haren funtsa: beren etxeetako hormetatik grafitiak kentzea nahi zuten auzokide-komunitateek Udalera jo behar zuten epe baten barruan fatxada horiek garbitzea baimentzeko.\nBestalde, fatxada eta hormetako pintaketen garbiketa udal titulartasuneko guneetara ere zabaldu da, eta hogeitaka lekutan esku hartu da, hala nola Ubitxan, Urkiko eskaileretan (igogailu ondoan) eta Polonioa Etxeberriako eskailera mekanikoen ondoan, Ubitxa-Urkiko pasabide-tunelean, Ubitxako atzealdea edo San Juanetik Mekolarako eskaileretan.\nBerriro egin dira grafitiak\nKanpaina honen barruan garbitu diren leku batzuk atzera ere pintatu behar izan dira grafiti berriak egin direlako. Izan ere, garbiketa kanpaina hau joan den urritik hasi zenetik, Udaltzaingoak espedienteak ireki dizkie hamabi laguni, gehienak adingabeak.\nGrafitiak behin eta berriz egiten direnez, Eibarko Udalak ekintza gogorragoak hartzea erabaki du pintaketen egileen aurka, itxura denez, orain arte jarri diren isun ekonomikoak ez baitira nahikoak izan. Edozein kasutan ere, Udalak dei egiten die herritarrei gizalegez jokatzeko, fatxadak eta kaleak garbi mantentzeko.\netiketak: Eibar, kanpaina, pintadak, grafitiak


Yakuza: Like a Dragon azaroaren 13an estreinatuko da PCan eta kontsoletan - Berriak - Game Erauntsia - Bideojokoak euskaraz\nLander Unzueta | 2020/09/01 11:00 Berriak\nSegaren mafioso japoniarren zazpigarren atala izango da. Sagaren oinarriak eraberrituko ditu, JRPG batean bilakatuko dute.\nYakuzaren joko berria aspaldi kaleratu zen Japonian, baina Europan ez dugu Like a Dragonera jokatzeko aukerarik izan. Segak azaroaren 13an estreinatuko dela iragarri du.\nHasiera batean PC, PS4 eta Xbox Onerako izango bada ere, PS5 eta Xbox Series Xra ere iritsiko da. Azken plataforma horretan ere azaroan ikusiko dugu Like a Dragon; kontsola argitaratzearekin batera estreinatuko dela suposa daiteke.\nRyu ga Gotoku Studioren sagako zazpigarren atala izango da Like a Dragon. Hala ere, mendebaldean zazpi hori galdu eta azpititulu berria jarri diote. Jokoak mafiosoen sagako jokatzeko era aldatu egingo du: beat ‘em up bat izatetik txandakako borrokak edukiko dituen JRPGa izango da.\nAldaketa hori protagonista berriaren aldetik dator. Kiryu Kazuma alde batera utzi eta Ichiban Kasuga izango da zazpigarren Yakuza horren protagonista. Hiri nagusia ere aldatuko da: Tokioko Kamurocho auzotik (benetako Kabukicho auzoan oinarritutako fikziozko gunea) Yokohamara igaroko da akzioa.\nIchibanek hainbat adiskide izango ditu bere abenturan. Horiek borroketan kontrolatu ahalko dira; guztira borrokalarientzako 20 kategoria edo lan desberdin egongo dira, eta bakoitzak bere indargune eta ahalmen berezi propioak edukiko ditu.


politk | Gutenberg Galaxia\nOtsaila 20th, 2008 12:01 am blog, media, politk Leave a comment\nGaur bost urte beteko dira “Euskaldunon Egunkaria” inolako justifikaziorik itxi zutenetik.\nEgun hartan Martin Ugalden izan nintzen, eta bost urte igaro dira dagoeneko. Orduan (blogik ez oraindik) Sustatun utzi nuen mementuko nire sentsazioa.\nErratu ere egin nintzen, Garzonkeriekin ohituta edo, hari egotzi bainion hasieran astakeria hura, Del Olmori beharrean.\nGaur ez dut bertan egoterik izango, baina orduan egin bezala, interneten ere blog honen bidez adierazi nahi diet nire babes osoa “Euskaldunon Egunkaria”ko langileei.\nZoritxarrez, atzera begiratutakoan ohartzen naiz gauzak ez direla gehiegi aldatu.\nBide batez, agintari espainolek Euskal Herrian itxi dituzten beste hedabide guztiei ere adierazi nahi nieke nire elkartasuna. Eta, ez ahaztu, baita mehatxupean daudenei ere.


Gerratik ihesi beste gerra batzuk ezagutzeko | Nontzeberri\nHasiera/LITERATURA/Gerratik ihesi beste gerra batzuk ezagutzeko\nAdriano de Mata idazleak Sanrokeetarako, etxean (Txalaparta) izeneko eleberria plazaratu du\nHonako korapiloa kontatu nahi izan digu idazle deustuarrak: “1937ko maiatza. Erresuma Batuak inoiz jasotako errefuxiatu-olderik handiena Southamptongo portuan lehorreratzear da, eta inork ez du halako gertakizun bat huts egin nahi. Santurtzitik atera den itsasontzian, Habana izenekoan, ia lau mila haur, eta horien artean Pirmin, Eusebio eta Aurea lekunberritar anai-arrebak. Sanrokeetarako etxean izanen direla, hala esan diete portuan agurtu berri dituzten gurasoek, negarrik ez egiteko, errepublikazaleek gerra laster irabaziko dutela eta berehala elkartuko direla berriz Debako amatxirenean, urtero bezala, jaiez gozatzeko.\nAnai-arreben ibileren bidez eta erbeste hartan aldez edo moldez parte hartu zuten beste hainbat ahotsen bidez iritsiko zaizkigu sanrokeak lekutan utzi zituen egonaldi hari buruzkoak. Gerratik ihesi, beste gerra batzuk ezagutu baitzituzten ume haietako askok.”\nAdriano de Mata idazleak itzulpengintza eta interpretazioa ikasi zituen Gasteizen, Heidelbergen eta Bartzelonan. Bergarako nahiz Bartzelonako idazle-eskoletan ibili eta gero, Sanrokeetarako, etxean du lehen eleberria. Zenbait urtez itzultzaile eta hizkuntza-irakasle lanetan ibili ondoren, une honetan postaria da Montrealen (Quebec).


Jarraipen Batzordeak aurrealerta-egoera izendatu du SRAS sistemaren arriskuak prebenitzeko | Consumer\nJarraipen Batzordeak aurrealerta-egoera izendatu du SRAS sistemaren arriskuak prebenitzeko\nAna Pastor Osasun ministroak dioenez, Txinatik Espainiarako hegaldi zuzenik ez dago martxora arte, baina horrek ez du baztertzen Europan zehar iristen direnak kontrolatu behar izatea. Artzainek jakinarazi du abenduaren 31n hartutako neurriak gailu guztiak eguneratzen dituela, Txinan koronabirusaren transmisioren bat detektatzen bada ere. Ministroak onartu du Osasunaren Mundu Erakundeko (OME) zuzendari nagusiaren gomendioei jarraituko dietela gaixotasun kutsakorretarako.\nGomendio horien arabera, ez da komeni herrialde arriskutsuetatik datozen bidaiarientzako kontrolik martxan jartzea, tokiko transmisioa frogatu arte. Ildo horretatik, Osasun Sailak gomendatu zuen iaz ez bidaiatzea gaixotasunaren transmisio lokala zegoen lekuetara. Horrez gain, Kanadara eta Asiako hego-ekialdera doazen bidaiarientzako gomendioak eman zituen.\nGarai hartan, Gobernuak martxan jarritako jardueretako bat izan zen 2003ko martxoan Ministerio arteko Batzordea sortzea, SRASen eta batzorde zientifiko baten jarraipena egiteko, kaltetutako guneetatik datozen hegazkin eta ontziei osasun-kontrolak egitea eta Osasunaren eta komunitateen arteko koordinazio-prozedurak abian jartzea SRASekin zerikusia duen larrialdi baten aurrean.\nGainera, 2003ko apirilaren 4an, Osasun Ministerioak ebazpen bat eman zuen; horren bidez, osasun-babeserako neurri bereziak hartu ziren, gaixotasunak jotako herrialdeetatik datozen zenbait salgai inportatzeko.\nalerta neumonía asiática-eu SRAS txinera


Telefoniaren, Interneten eta telebistaren kontsumoan euskal familiek dituzten erabilera-eredu berriek berresten dute konfinamendua arintzeko fasera egokitzen ari garela\nInterneten erabilera % 15 eta mugikorrarena % 5 jaitsi da, konfinamenduaren lehen asteekin alderatuta\nTelefoniaren, Interneten eta telebistaren kontsumoan euskal familiek dituzten erabilera-eredu berriek berresten dute konfinamendua arintzeko fasera egokitzen\nInterneten erabilera % 15 jaitsi da euskal familien artean puntako orduetan (aldi bereko kontsumo handieneko orduetan), Euskaltelek berretsi duenez.\nIldo beretik, mugikorreko datuek ere % 5eko jaitsiera arin bat izan dute puntako orduetan, baina, hala ere, egunean zeharreko erabilera % 120 hazi da (konfinamenduaren aurreko kontsumoa halako bi baino gehiago).\nWhatsappeko datu-bolumenak % 300eko hazkundearekin jarraitzen du.\nAdina kontuan izanda, batez ere lau urtetik beherako haurren telebista-kontsumoa hazi da, ohiko kontsumoa halako 9 baita gaur egun.\nHalaber, Euskaltelek egiaztatu du telebistako eguneroko batez besteko kontsumoa eguneko 5,22 ordukoa dela, ohikoa baino % 44 handiagoa baina duela hilabete baino puntu bat txikiagoa.\nBilbon, 2020ko maiatzaren 12an. Osasun-alarmaren bederatzigarren astean, eta Euskadi konfinamendua arintzeko lehen fasean sartu den honetan, telekomunikazio-zerbitzuen erabileraren datuak aldatuz doaz, herritarren ohitura berrien arabera.\nHala ere, Euskaltelek lanean jarraitzen du bere sarea etengabe martxan edukitzeko eta pertsonen eta enpresen arteko komunikazioen kalitatea bermatzeko. Euskaltelen Sistemen eta Sarearen lantaldeko 800 profesionalek une oro monitorizatzen dituzte datuen trafikoa eta emaria, sarea beharren eta erabileren arabera dimentsionatzeko. Horren guztiaren helburua da erabiltzaile-esperientzia ona izatea familiek, enpresek eta osasun- eta larrialdi-zerbitzuek.\nTelefonia- eta datu-trafikoak alarma-egoeran izandako bilakaerak erakusten duenez, azken asteetan herritarrak pixkanaka konfinamendua uzten joan dira, argitaratzen joan diren dekretu berriei kasu eginez.\nInterneteko trafikoa % 71 hazi da puntako orduetan; pilatutako trafikoari dagokionez, berriz, % 110 hazi da. Datu finkoen kontsumoa goizetan handitu da gehien, telelanak eraginda, batez ere. Nolanahi ere, Euskaltelek berretsi du azken egunotan % 15 jaitsi dela Interneten erabilera puntako ordu horietan -12:00etatik 14:00etara eta 19:00etatik 00:00etara-. Horrek adierazten du jendea hasi dela kalera irteten -kirola egitera nahiz paseatzera- edo lanera joaten. Erabilera-eredu hau finkatuz gero, normaltasunera itzultzen ari garen seinale izango litzateke.\nIzan ere, etxean daudela, familiak datu-sare finkora konektatzen dira wifi bidez, sare mugikorrera konektatu ordez, Interneten nabigatzeko, streaming bidez filmak ikusteko, senideekin edo lagunekin bideokonferentziak egiteko, sareko jokoak partekatzeko edo telelana egiteko.\nMugikor bidezko deiei dagokienez, % 5 jaitsi dira puntako orduetan, nahiz eta konfinamendu aurreko aldiarekin konparatuta eguneko erabilera batez beste % 120 hazi den. Izan ere, senideekin eta lagunekin komunikatzeko erabili dugu.\nWhatsapparen erabileraren hazkundeak % 300ekoa izaten jarraitzen du, aurreko konfinamendu-fasean bezala, eta bideokonferentzia bidezko lankidetza-tresnek (Whatsapp, Skype, Teams, Zoom, etab.) % 250eko hazkundea izan dute. Telefono finkoaren erabilerari dagokionez, % 90eko hazkundea izan du.\nHalaber, Euskaltelek egiaztatu du telebistaren eguneroko batez besteko kontsumoa egunean 5,22 ordukoa dela, hau da, ohikoa baino % 44 handiagoa. Hala ere, duela hilabete baino puntu bat txikiagoa da kontsumoa, 0 fasean haurrentzat eta haien familientzat paseatzeko eta jolasteko ezarritako irteera-ordutegiak direla eta. Bestalde, haurrentzako telebistako edukien kontsumoak % 48 egin du gora. Adina kontuan izanda, lau urtetik beherako haurren telebista-kontsumoa hazi da gehien, ohiko kontsumoa halako 9 baita gaur egun. Lau urtetik gorakoen telebista-kontsumoari dagokionez, % 29 hazi da, eta % 54 gaztetxoentzako edukiei dagokienez.\nSarearen etengabeko sendotzea eta zerbitzuen arrazoizko erabilera\nEuskaltel Taldeko Sistemen eta Sarearen lantaldeek lanean jarraitzen dute sare sendoa eta kalitatezkoa bermatzeko. Horretarako, etengabe ari dira sarea egokitzen, telekomunikazio-zerbitzuei eusteko eta erabilera-esperientzia ona ziurtatzeko. Egunero 24 orduz trafikoak monitorizatzen ari dira, gailurrak identifikatzeko eta dagozkien hedapenak martxan jartzeko.\nKonpainiaren sareak normaltasun osoz funtzionatzen du, eta trafiko-gehikuntza handiak ahalbidetzen ari da, aparteko gorabeherarik gabe.\nEgoera berezi honek agerian uzten du zeinen garrantzitsua den telekomunikazio-zerbitzuetan eta haien euskarri diren sare-azpiegituretan inbertitzea; izan ere, orain, osasun-krisi honetan, estrategikoak izaten ari dira.


Ezkontzaz: Khalil Gibran – Nuestro Proyecto\nKhalil Gibran poetaren poema hau sarritan erabilten da ezkontza ospakizunetan. Ez da erreza euskeraz aurkitzea. Guk hona Patxi Ezkiagaren bertsio bikaina dakargu erabilgarria izango delakoan.\nElkarrekin jaio zineten, eta elkarrekin egongo zarete betiko.\nElkarrekin egongo zarete heriotzaren hego zuriek zuen egunak barreiatzen dituztenean.\nJainkoaren oroimen isilean ere elkarrekin egongo zarete.\nBaina utzi espazioak zeuon elkartasunean.\nEta zeruetako haizeek egin dezatela dantza zuen artean.\nMaita ezazue elkar, baina ez bihurtu maitasuna lotura. Aldiz:\nIzan bedi itaso mugikor zuen arimen ertzetan.\nBete elkarri kopa. Baina ez edan kopa bakarretik.\nEman elkarri zeuen ogia, baina ez jan ogi beretik.\nElkarrekin abestu eta dantzatu eta bizi pozik, baina zaudete bakarrik, lautearen sokak bakarrik dauden bezala, musika berberarekin mugitzen diren arren.\nEman zuen bihotzak, baina ez batak bestearena gordetzeko.\nIzan ere, Bizitzaren eskuak bakarrik gorde ditzake zuen bihotzak.\nEta egon elkarrekin zutik, baina ez bata bestearengandik hurbilegi;\ntenpluaren zutabeak aparte baitaude, eta haritza eta altzifrea ez baitira bata bestearen itzalean handitzen.\nKhalil Gibran, euskeraz: Patxi Ezkiaga


GTK 3.99 hemen dago eta GTK 4-tik pauso batera, jakin ezazu bere aldaketa garrantzitsuenak | Linuxetik\nGTK 3.99ren azken bertsioa kaleratu da dagoeneko eta horretan egingo dutzuzendutako inplementazio desberdinak daude barruan eskainitako bertsio berritzeak GTK 4.\nAdarra GTK 4 prozesu berri baten barruan garatzen ari da garapen hori saiatu aplikazioen garatzaileei API egonkor eta bateragarria eskaintzen hainbat urtez, beldurrik gabe erabil daiteke sei hilean behin GTK-ren hurrengo bertsioan API aldaketak direla eta aplikazioak berregin beharko dituzula.\n1 Zer berri dago GTK 3.99 bertsioan?\n2 Zer espero da GTK4rako?\nZer berri dago GTK 3.99 bertsioan?\nGTK 3.99 bertsioaren bertsio berri honetan da - ren ezarpen zaharra kendu du irisgarritasun APIa desgaitasuna duten pertsonentzat eta, horren ordez, ARIA zehaztapenean oinarritutako bertsio berria proposatu zen eta GtkAccessible trepeta.\nWindows-erako, ANGULUAN oinarritutako GDK errendatze backend berria proposatu da, OpenGL ES deiak OpenGL, Direct3D 9/11, Desktop GL eta Vulkan-era itzultzeko bitarteko geruza. MacOS-erako GDK backend berria gehitu zen bitartean.\nEzarritako beste aldaketa bat editagarri diren etiketen laguntza (GtkEditableLabel), gehi laster-marka bistaratzeko zerrenda eredu berriak proposatu dira (GtkBookmarkList), Strings (GtkStringList) eta Select Boxes (GtkBitset) eta GtkTreeView widgetak gelaxkak editatzeko gaitasuna inplementatzen du.\nBertsio honetako beste aldaketetatik:\nGtkGridView eta GtkListView-ek korritze inplementazioa hobetu dute, korritze automatikoa eta ezkutatze automatikoa egiteko laguntza gehitu dute.\nGtkWidget-ek ekintza desberdinen prozesamendua nabarmen azkartu du.\nGtkFilterListModel eta GtkSortListModel-i gehitutako korritze eta iragazketa euskarri inkrementala.\nInspektoreak zerrenda ereduak ikuskatzeko eta objektuen artean zuzenean nabigatzeko gaitasuna gehitzen du.\nGDKn, desplazamendu historia gordetzen da, GdkDevice APIa garbitu da, gailuak maisu eta esklaboetan banatzea gelditu da.\nZer espero da GTK4rako?\nGTK4rako espero diren aldaketei dagokienez (aurtengo urria eta azaroa bitartean argitaratuko direla espero da), adibidez muga diseinatzeko metodoabertan, haurren elementuen posizioa eta tamaina zehazten dira ertzekiko distantziaren eta beste elementu batzuen tamainaren arabera.\nVulkan grafiko APIan oinarritutako errendatze modulua, itzalak inplementatzen ditu GTK widgetetan erabilitako CSS elementu asko baliabideetarako.\nGSK integrazioa (GTK Scene Kit) OpenGL eta Vulkan-en bidez eszena grafikoen errendatze gaitasunekin.\nBaita ordezkaritza erakundea berrikusi da: Buffer bat sortu beharrean, errendatze-nodoetan oinarritutako modeloa erabiltzen da. Irteera maila altuko eragiketen zuhaitz moduan antolatzen da, GPU-k modu eraginkorrean prozesatzen du OpenGL eta Vulkan erabiliz.\nGertaerak emateko eredu modernizatua horrek sarrera-gertaerak bideratzerakoan leiho baten beharra ezabatzen du. Eredu berri bat ezartzeko beharra animazio efektuen erabilera aktiboagoarekin lotzen da, hauek ikusgai dauden elementuen diseinua aldatu gabe eman behar dira eta, ondorioz, leiho azpirik gabe.\nGDK API birmoldatu zuten Wayland protokoloa aprobetxatzeko eta erlazionatutako kontzeptuak. X11 eta Wayland-ekin erlazionatutako funtzioak backend bereizietara mugitu ziren.\nWidgetak garatzeko, GtkLayoutManager objektu berria aurkezten da, ikusgai dagoen eremuaren tamainaren arabera elementuak diseinatzeko kontrol sistema ezartzeko. GtkLayoutManager-ek GtkBox eta GtkGrid bezalako GTK edukiontzietako haurren propietateak ordezkatu ditu.\nOrain sarrerarako soilik erabiltzen diren gertaeren kudeaketa sinplifikatua. Gainerako gertaerak seinale bereiziekin ordezkatu dira.\nBroadway backend-a berridatzi egin da GTK liburutegiaren irteera web arakatzailearen leihoan errendatzea ahalbidetzeko.\nArrastatu eta jaregin eragiketei lotutako APIa aldatu da, bereizita proposatutako GdkDrag eta GdkDrop objektuak barne.\nBukatzeko horri buruz gehiago jakiteko interesa baduzu GTk4-rako zer espero duzun jakiteko xehetasunak ikus ditzakezu Hurrengo estekan.\nArtikuluaren bide osoa: Linuxetik » aplikazioak » GTK 3.99 hemen dago eta GTK 4-tik pauso batera, jakin ezazu bere aldaketa garrantzitsuenak


Baserritar jantzien II. lehiaketaren oinarriak\nZu hemen zaude: Hasiera >> Baserritar jantzien II. lehiaketaren oinarriak\nDONOSTIAKO BASERRITAR JANTZIEN II. LEHIAKETAREN OINARRIAK\nGERO AXULAR DANTZA TALDEAK, Donostiako Udaleko DONOSTIA KULTURA FESTAK sailarekin batera, baserritar jantzien lehiaketa antolatuko du Boulevardeko kioskoan (Donostia), #dotorejantzi ekimenaren barruan gauzatutako jardueren amaiera moduan. Lehiaketaren helburua da baserritarrez janzteko aukeretan baserritar jantziaren erabilera duina bultzatzea eta zabaltzea.\nLehiaketan, bi alderdi baloratuko dira: alde batetik, jantziaren diseinua; eta, bestetik, jantziaren atal guztiak janzteko era egokia.\nTokia: Boulevardeko kioskoa\nEguna: 2018ko abenduaren 21a, ostirala\nParte-hartzaile indibidualak (haurrak eta helduak): 12:00\n1. PARTE-HARTZAILEAK ETA KATEGORIAK\nKategoria bakoitzean, gehienez ere, 20 lagunek edota familiak parte hartu ahalko dute, eta izen-ematearen ordena jarraituko da, toki libreak bete arte.\nParte-hartzaileek izena emateko aukera izango dute abenduaren 14ko 12:00etatik abenduaren 20ko 12:00ak arte, dotorejantzi.geroaxular.eus webgunean. Formulario bat bete beharko dute lehiaketan parte hartu nahi dutenek, eta ondoren, antolakuntzaren mezu bat jasoko dute, izen-ematea berresteko.\nParte-hartzaileek ondorengo datuak eman beharko dituzte:\nParte-hartzailea 18 urtetik beherakoa bada, bere aitak, amak edo tutoreak bete beharko du izena emateko inprimakia, parte-hartzailearen izen-abizenak eta adina adieraziz eta bere datu eta irudiak erabiltzeko baimena emanez. Datuak babesteari buruzko indarrean dagoen legearekin bat etorriz, zera jakinarazten da: lehiaketan parte hartzeko eman diren datu pertsonal guztiak GERO AXULAR KULTUR TALDEAren (helbidea: Katalina Eleizegi kalea, 48, 20009 Donostia) ardurapeko fitxategi batean gordeko dira, izen-ematea kudeatzeko eta informatuta mantentzeko helburuarekin. Antolakuntzak NANa eskatzeko aukera izango du, parte-hartzaileen adina egiaztatu ahal izateko.\nParte-hartzaileak beren kategoriaren desfilea hasi baino 10 minutu lehenago egon beharko dira, Boulevardeko kioskoan. Lehiaketan zehar, antolakuntzak deritzonaren arabera posatu/desfilatu beharko dute parte-hartzaileek.\nGero Axular Dantza Taldearen webgunean (dotorejantzi.geroaxular.eus) baserritar jantziaren inguruan argitaratutako aholkuak jarraitu izana baloratuko da.\nEgoki jantzita ez dauden parte-hartzaileak deskalifikatu ahalko ditu epaimahaiak. Lehiaketako aurreko edizioetan lehen saria irabazi zuten jantziek ezingo dute lehiaketan parte hartu.\nAntolakuntza Batzordeak gonbidatutako pertsonek osatuko dute epaimahaia. Horien artean, Xabier Mendizabal jauna, Gipuzkoako Euskal Dantzarien Biltzarreko presidentea, eta Ane Martínez andrea, jantzi tradizionalen diseinatzailea, izango dira. Epaimahaiak epai apelaezina emango du.\nSari-banaketa lehiaketa egingo den toki berean izango da, 13:30ean. Bertan izango dira Donostiako alkatea, Eneko Goia Laso jauna, eta Gero Axular Kultur Taldeko presidentea, Alfredo Badiola Arnedo jauna. Kategoria bakoitzean, irabazle absolutu bat egongo da.\nFamilia Trofeoa Familia-planak, 310 euroko baliokoak Opariak, 150 euroko baliokoak Dotore kita, 45 euroko baliokoa (familiako kide bakoitzarentzako bat)\nHaurrak, nesken jantzia Zapia Familia-planak, 60 euroko baliokoak Opariak, 70 euroko baliokoak Dotore kita, 45 euroko baliokoa\nHaurrak, mutilen jantzia Txapela Familia-planak, 60 euroko baliokoak Opariak, 70 euroko baliokoak Dotore kita, 45 euroko baliokoa\nGazteak eta helduak, emakumezkoen jantzia Zapia Familia-planak, 30 euroko baliokoak Opariak, 150 euroko baliokoak Dotore kita, 45 euroko baliokoa\nGazteak eta helduak, gizonezkoen jantzia Txapela Familia-planak, 30 euroko baliokoak Opariak, 150 euroko baliokoak Dotore kita, 45 euroko baliokoa\nSari-banaketan irabazlea ez badago, sariari uko egin diola ulertuko da.\n6. OINARRIAK ONARTZEA\nLehiaketan izena eman eta parte hartzeak adieraziko du xedatutako oinarri guztiak onartzen direla. Erregelamendu honen oinarriak betetzen ez badira, hautagaia deskalifikatuko da berehala. Erregelamendu hau aurretiaz jakinarazi gabe aldatzeko eskubidea erreserbatzen dute antolatzaileek. Ordutegiak eta parte-hartzaileen paseak aldatzeko eta izen-emate gehiago ez onartzeko eskubidea ere erreserbatzen dute.


Oren erdia eman nuen etxeko bosgarren solairuraino igotzen. Pisu bakoitzeko gune lauetan gelditzen nintzen pausatzeko eta besoetako zein saihetsetako oinazeak jabaltzeko. Giltza sarrailan kokatu nuen hondarrean. Nolwen egongelan zegoen, paper meta handi batekin borrokatzen. Hostoak zoladuran ere barreiatuak ziren.\n— Aspirina bat behar nuke. Buruko mina jauzten zait. 1985etik 1991ra lau banku ebatsi eta bi aldiz atxilotu ziren ETAko Iparraldeko maleta eramaileak. Jana ez da ageri ez atrakatzaileen artean, are gutxiago erakunde armatuaren faborez gordean ari ziren mugaz honaindiko hiritarren artean.\n— Deabrua ikusi dut eskaileretan gora.\n— Beherean jotzen ahal zenuen! Zure bila joango nintzen.\n— Ez nekien sartua zinenik.\n— Hori dakar mugikorrik gabe ibiltzeak.\nBarre egin nion. Biktimak errudun zirelakoa zen mende berriko irakaskuntzetan lehena. Nolwenen aspirina eta nire erremedioak apailatu bitartean, lotura izpirik ez zuen noski, DSK likitsa telebistan pasatu biharamunean Zokok zilarrezko platerean eskaini prediku kexatuaz oroitu nintzen:\n— Ez du deus argitu, huts morala zela baizik eta barkamendurik ez. Sexu harremana irun zutela baieztatu digu. Ez bortxazkoa. Ez ordainduzkoa. Tximista-kolpezkoa ala? NDFko nagusi tripandiak adostu bortxaketa zena? Nafissatou Diallo sehi ginear pobrea gezurti errea bailitzan. DSK gaixoaren borreroa Nafissatou... Puxantaren ustez biktimak bide zuen Rykers Islandeko kartzela dastatzekoa... bazauna?\n— So egiten baitun oraino horrelako pilixkakeriei?\n— Pilixkakeria baino gehiago da: emakumeen bortxaketa zigortu gabe geratzen ahal dela erran nahi baitu, pantailaren aitzinean datzan jendetza urrikalduaren benedikatzearekin gainera. Barda arratsean emazteen oinarrizko eskubideak zangopilatu dituzte DSK eta Chazal andereak zuzenean. Bazekin? EZ denean, EZ da... funtsezko lema.\n— Zer egin dezakegu?\n— Haserretu bederen.\nEzpainetako sarraskiagatik musu epela lerrarazi nuen Nolwenen aho izkinan eta aspirina zekarren basoa mahai ertzean utzi nion. Nolwenek arrazoi zuen. Zokok arrazoi zuen. Ez nuen baitezpada arrazoia nire alde plegatzea bilatzen. Sufrikarioak minberago moldatzen ninduen. Ez zitzaidan gustatzen eri edo trauskil izatea. Kanapean jarri nintzen:\n— 400.000 franko. Berri ala zahar? Orduko jada zerbait zen. Eurotan ere kontu korronteetan edukitzea ez litzateke batere gaizki. Etxe batez jabetzeko. Edo bizitoreak garenez Janis Joplinek behin zerrendatu kontsumitzaileen amets arruntak betetzeko, hala nola Mercedes Benz baten erosteko, home zinema erraldoia eta mozkor gaua hiriko hotel merkean elkarri oparitzeko. Merezi dugulako...\n— Ez zara sekula isiltzen zu?\nEz, ez nintzen sekula isiltzen.\nLogelan neukan bulegoa. Ordenagailua piztu nuen. Euskal Herriko mendi tontor hautatuetako argazkiak miretsi nituen behako borobilaz. Eguzkia. Malda latzak. Iratzeak. Urrunago Ogellako harriak. Nire mundua zen eta, mineraltasun horretan bermatuz, noiztenka hegaldatzen ahal nintzen planetako edozein habietan gerizatzeko. Nolwen okupatuegi ez balego, nire barneko egia beritablea aitortuko niokeen: gurbiltasuna, desertua eta mututasuna bilatzen nuen. Dei larrantzia hauteman nuen.\n— Zertan da Euskal Arazoa?\n— Euskaldunentzat ez da halako arazoa, badakizu. Arazoa da bereziki hizkuntza eta lurraldea onartu nahi ez dizkiguten auzoko gobernarientzat.\n— Egundainoko arazoa izatea ez da erakargarria. Irakurri dut armen tregoa iraunkorra eskaini zuela ETAk iragan larrazkenean eta Bildu deituriko alderdi politikoaren tsunamiak eraman zituela Gipuzkoako, Bizkaiko eta Arabako herri aborigenak. ETA armen baztertzera doa, ez?\n— Atzerritar batentzat nahikoa ongi informatua zara!\n— Interesatzen naizelako, bihotz taupadak Louise Ebrelen Kan ha diskan kanta ukigarrien arabera neurtzen ditudalako, sortzez euskalduna ez izan arren, egoera uler dezakedalako, Kergelendarrek sustraiak Enez Eussa uhartean dauzkatelako.\n— Mertzi anitz! Gauza bat: uste duzu menia indarrean eta bakea hurreratzen daudelako dela Daniel Elgebeltz bere arrebaren xerka atrebitzen? Zer diozu ideia horretaz?\nIlse Traumberg psikologoa berrietara zetorren. Maurizioren pizza zekarren ketan bazkal ordua pasatua izanagatik.\n— Nola sentitzen zara, Amaia? Bendak aldatuko dizkizut. Pilulak irentsi dituzu? Goizean ohean egon zara arauz?\n— Bai... Baina ez... Jimmy Sevran elerran dugu Zokok eta biok. Minez kiribildurik jaso nizkion agerpenak. Julieta eta Marieta Janak aparkatu Renault 12aren herexetan arriskatu ziren. Preziosek kontatuaren arabera, Wiesbadenen ginenean, bi emazteek hitzordua zeukaten Elgebeltzen Angeluko egoitzan. Sotoan berdin...\n— Amaia —Nolwen zen—, sotoan ez zegoen ezer. Erran dizut. Bi errekerituak solastatzekoak ditugu, bereiz eta batera. Komisaldegira deituko ditut. Eta zuk jorratuko dituzu zerrendan ditugun hondar lekukoak.\n— Donostiara joango naiz. Harritu egingo da Txatxo, Janaren izena ahoskatuko diodanean.\n— Zu ez zara hemendik mugituko —Ilseren boz eztia zen. Larderiatsua aldion. Besoetan tinkatu ninduen. Bularraldeko hezurrak kraskari nabaritu nituen. Tony Montanaren pare begitartean labana-orbain bat nuelako irri amultsuz zartatu zen—. Ez zara gertatu zaizunaz hobendun. Sendabideko lehen urratsa da. Eta bigarrena, errazagoa, atsedenaz gozatzea.\n— Nola ezin duzula? Donostiaratzeko baimenik bederen ez dizut emango.\n— Tarnoseko Metro hondartzaraino ere ez?\n— Bakarrik ez. Prezios eta Zoko lanpetuak dira. Nolwen burumuin xurgatzen dabil paper horitu horiekin.\n— Eroan nazazu zuk, Ilse! Otoi! Baitezpadakoa da.\nApartamentu txikian, kaiolan entzerratu sagutxoaren maneran, hapataka higatu zen Ilse Traumberg geniala. Banekien nire eskakizunari ez ziola ezetzik botako. Wall Street, Frankfurt eta Bartzelonako burtsen sarrera arduragabeko aferagileei trabatzen zieten Indignats edo Occupy oldeetako kidegoko baionarrek udaberrian okupatu Pelletier plazara so geratu zen Ilse. Hausnarrean. Ez nekien ordea zerk zuen gehien axolatzen, Parisen barna Bruselara zihoazen Madrilgo suminduak poliziak zurratzeak edo Tarnoseko itsas ezpondara berehala nire lauhazkatzeko premiak. Lepoan zeraman gurutze judutarra hupatu zuen. Erabakitzea zaila zitzaiolako marka.\n— Joango naiz... Baina gero pausatu egingo zara. Bihar arte gutxienez.\n— Nahi duzun guztia.\nBobleLur bilatzaileari esker lokalizatu nuen Txatxo Landabururen Izarraitz liburu-denda. Donostia hiri erdian zegoen. Kontxari baino geltokiari hurbilago. Goizeko trena hartuko nuen lasai. Mugaren bi aldeetan bazebilen jendetzaren partaide anonimoa baizik ez nintzatekeen. Pazko bezperan Hegoaldeko hiritar franko bazen Lapurdumeko karriketan, Donostiatik edo berdin urrunagotik, dendetako alegiazko eskaintza aberatsak eta Cazenaveko txokolate uhinak preziatzera etorriak. Burua ezker-eskuin mugitu nuen lepo-hezurren egituraren on-gaitzak haztatzeko. Ez nuen minik. Doi-doia, hatsa ebakitzear, besoa edo burua altxatzean.\nBat-batean presatuak ginen. Ilsek ekarri pizza moztu eta Nolwenek, paper zama urrintsuetarik ateraz, entsalada olioztatuarekin klikatu genuen. Kafea banatu zigun.\n— Segur zara ongi zarela?\n— Gero eta hobe nago. Latza litzateke ez sendatzea, ditudan adiskide bihoztoi hauekin.\n— Gutaz ari zara? —artekatu zuen Ilsek—. Ez gara beti zure meneko egongo. Kotxe bat ere behar zenuke.\n— Mercedes Benz bat?\n— Alafede, Amaia... neurririk ez duzu!\nIlseren heiagoraz jabetu nintzen eta Nolwenen kikizai estofatuaz. Kasuz eta kontuz jaitsi ginen. Pannecau karrika eroslez betea zen. Ahantzia nuen derbitik landa Xingar Feria antolatzen zela Baionan.\n— Ez da arraileriarako, Amaia; auto baten premian zaude.\n— Darth Vaderzaleek nire balizko hilotzaren ondora aurtiki gutunean aipaturiko 400.000 frankoak sakelan banitu...\n— Beribil eroso eta merkeak badira merkatuan.\n— Ibilgailurik gabe irautea erabaki nuen, 4L maitagarria Errobiko aparkalekuan errautsi zidatenean. Printzipio zozoa dela badakit, garraio sare publikoa ez baita hain garatua. Baina erreparatu ezazu gure bizimodu neoliberalak autoa noraino duen ardatz. Hiriak, etxeak, supermerkatuak, ausagailuak, zerbitzuak, amodio istorioak, espazio guztiak lau errotadunen zerbitzuko antolatuak dira. Halaber autoa: argi dago estatuen, petrolio alorreko multinazionalen eta aseguru-enpresen behi esneduna dela. Gabetarik halatan nire karbono-tasa apalenean datxikat...\n— Santizpiritu zubia oinez zeharkatzean karbono monoxido metak irensten dituzu... Eta zure lagun kutunenen ontasunaz baliatzeak ez zaitu kezkatzen?\n— Paradoxaz betea naiz. Eta arranpaz.\nBaiona iparraldeko bidean geunden. Porturantz. Barra aldera gindoazen. Lantegiz ttakatu Aturri hegiak desertu ziren uharren meneko. Bokaleko borobilean Tarnoseko norabidean eratorri ginen. Julian Grimau karrika. Munduan menturaz geratzen zen Lenin izeneko etorbide bakarra. Fabriken tximinietako kea hodei grisekin nahasten zen, altzairu urrina airean barreiatuz. Itsasora irekitzen zen Txirlinga zoroetxeko lobiroan eho zuen Ilsek behiala eztabaida iturri debalde suertatu Toyota abila. Eskuineko borta zabaldu zidan. Euritakoa luzatu. VIP ohoratuei hedatzen zitzaien tapiz gorria baizik ez zen han eskas... eta zu, maitea, bistan dena.\nIlsek gerritik zurkaiztu ninduen, matoa neramala ezkerreko ahurrean, miresten nuen Dr. House ezagunaren moduan. Ez zen irriz zapartatzeko kinka. Marmol zurizko lau maila igo genituen eta berinazko atea bulkatu zuen adiskideak. Harrera gelakoak super okupatuak ikusten genituen. Zaindari edo erizainak zirurika pasatzen ziren. Burua altxatzen zuenak berehala apaltzen zuen zer edo zer amoinatuko genion beldurrez. Ulergarria baitzen, nehork ez zuelako maite lanean trabatua izatea. Garbiketaz arduratzen zen andere beltzaranak helatu gintuen:\n— Norbaitekin geratuak zarete? Ez da zuetaz nehor axolatzen?\n— Badugu astia. Deitu dugu. Aspaldian hemen dagoen Dupont jauna elekatzekoa dugu.\n— Baiips... Mattina, errazu, jendeak badira hemen...


Osteguna, 2020(e)ko maiatza(r)en 14-(e)an 11:33etan\nKaixoooo! Hemen nago, etxekoen erdia nire aurka dagoela, oraindik aurkeztu ez dizuedalako. Guztiek ezagutu nahi zaituztete eta jakina, hau gero eta hobeto doala entzuten ari direnez, beldurra ematen die atal honetatik kanpo geratzeak. Nik esan diet Topic irekitzen dugunean ezagutuko zaituztetela, eta pazientzia izan dezatela! Eta horretan ari gara. Beno, gaur printzesa bat aukeratu dut; bai-bai, entzuten duzuen bezala. 2008an etorri zen Tolosara, etxe hau ireki baino urtebete lehenago, Titirijai Jaialdian “Hiru Anaiak eta urrezko sagarra” txotxongilo-lanarekin parte hartzeko.\nGero bere herrialdera itzuli zen berriro, Bulgariara, baina zerbait geratu zitzaion bihotzean, duela hiru urte, 2016. urtean, Plovdiveko Txotxongiloen Antzokiko zuzendariarekin itzuli baitzen, gelditzeko. Metalezko hagaxkadun txotxongiloa da, eta urrezko txanponez eginda dago. Ikusi genuen lehen aldian aho zabalik geratu ginen. Oso neska alaia da, baina, egia esan, batzuetan triste jartzen da (argazkian ikusten duzuen bezala), agian bere herrialdearen falta sumatzen duelako, ez dakigu! Eta abestiren bat edo horrelako zerbait kantatuz animatu behar izaten dugu. Hemen utziko zaituztet. Bihar ez daukat argi nor aurkeztuko dizuedan, eta hauek hain itemati daudenez, azken minutura arte itxarongo dut erabakia hartzeko. Bihar arte!


Ingurumena eta mendia lehentasun Aramaioko aurrekontuan - Aramaio - Goiena.eus\nIngurumena eta mendia lehentasun Aramaioko aurrekontuan\nJokin Bereziartua Lizarazu 2015-03-27 12:11\nEguazteneko osoko bilkuran, ezohiko deialdian, onartu zen 2015eko Udal aurrekontua: 1.836.102 eurokoa izango da aurten, iazkoa (1.941.146) baino %5,41 txikiagoa. Ingurumen arloko inbertsioak izango dira lehentasunak aurten: "Bultzada handia eman nahi izan diogu ingurumenaren eta mendiaren arloari", adierazi zuen Ramon Ajuria alkateak.\nIngurumen arloan aurreikusten da birziklatzeko gune bat egitea, Murugaingo indusketaren hirugarren fasea gauzatzea, bide zaharrak berreskuratzea eta biomasa proiektua martxan jartzea, besteak beste.\nBiomasa: laguntza berriak\nAstelehenean bilera "garrantzitsua" izan zuten Jaurlaritzako, Euskal Energiaren Erakundeko eta HAZIko ordezkariekin. Izan ere, biomasa proiektuaren lehen fasea aurten esleitu gura du Udalak: "Herritarren azken atxikimenduak falta dira. Konprobatzen ari gara norberaren etxean aldaketak egitea oso zaila dela baina berri on bat daukagu horren gainean: EEEtik diru-laguntza bat irtengo da eta laguntza horrekin partikularrek ordaindu beharrekoa erdira joango litzateke. Izan ere, pena handia izango litzateke laguntzetatik kanpo geratzea proiektura orain ez atxikitzearren", adierazi zuen Ajuriak.\nBeste zenbait inbertsio\nBestalde, abendutik zirriborroa eginda egon arren, Ajuriak onartu zuen aurrekontua berandu eraman dutela osoko bilkurara. Batetik, herritarrekin abiatutako parte-hartze prozesua aipatu zuen: "Guretako oso garrantzitsuak dira herritarren ekarpenak". Gainera, ekainetik udaletxean kontu-hartzailerik ez egoteak ere atzeratu du prozesua: "Beste administrari bati eman genion txosten guztiak egiteko lana eta oso lanpetuta ibili da". 2015erako aurreikusten diren lanen artean honako hauek daude: San Martin eskolako berogailu sistema berritzea –galdara berria jartzeko 42.000 euro pasatxoko partida aurreikusten da–, Ibarrako argiteria publikoa berritzeko hirugarren fasea egitea, kiroldegiko obren bigarren fasea bukatzea, auzoetan behar diren konponketak –lurjausiek eragindakoak, besteak beste– "lehenbailehen" egitea eta auzoetarako hirigintza planak zehaztea.\nEAJ: "Gastu arrunta itzela da"\nEAJko Iñaki Nafarratek aurka bozkatu zuen: "Aurrekontuak ez ditu aramaioarren arazoak konpontzen. Bestetik, eskerrak Aramaioko Argindar Banatzailea enpresatik 160.000 euroko etekina eta foru-funtsetik [FOFEL delakoa, Diputazioko laguntza] 100.000 euro gehiago etorri direla, bestela arazo serioa egongo litzateke aurrekontua ixteko. Bide honetatik jarraitu ezkero, egungo arazoak larritu egingo dira; pertsonaleko eta udal-egiturako gastuak eta gastu arrunta itzelak dira". Horrez gain, Nafarratek salatu du aurrekontua "oso berandu" onartu dela: "Gehiengoa duen gobernu batek martxo amaieran onartzea oso berandu da. Gainera, memoria gazteleraz bakarrik dago, eta hori ezin da onartu. Autokritikarik ez badago, nik kritikatuko dut".


Kudeaketa txarra, gainditu beharreko ikasgaia #ustelkeriaStop «\nKudeaketa txarra, gainditu beharreko ikasgaia #ustelkeriaStop\nUstelkeriaren kontrako elkarteak zenbait proiektu abiapuntutzat hartuta, ‘Arabako Ustelkeriaren Mapa’ osatu zuen orain dela hilabete batzuk. Eskarmentu, iritzi eta errealitate ezberdineko lagunek osatzen duten Adi elkarteko lan taldea. ‘De Miguel’ auzia, San Antonio kaleko bulegoak edota Hiriko bezalako kasu mediatikoez gain, beste hamarnaka proiektuetan gestio txarra eman dela azaleratu dute: hala nola, Ihurreko deposituan, Krea kultur gunean edota AP-1 autobidean.\nHona hemen Adi elkarteak zerrendatutako batzuk:\n– Gasteizko borrokaren 200. urteurrena: ekitaldiak 100.000 euroko gainkostua izan zuela salatu zuen EAJren batzar nagusietako taldeak.\n– Green Capital: Mezenasgoagatik zenbait enpresatan kenkari fiskalak. Besteak beste, Baskoniak 35.000 euro jaso zituen IMQ-k Green Capital babestean. EH Bilduk txosten juridikoa eskatu zuen.\n– San Antonio: Gonzalo Anton enpresari ezagunaren alde 20 urtetako kontratua sinatu zuten 2007an orduko alkate Alfonso Alonsok eta Javier Marotok, Ogasun zinegotzia zena. 7,6 euroko kostua izan zuen, udal teknikariek zehaztutakoa baino %80 garestiagoa. Espainiako Kontu Auzitegira heldu da afera.\n– Krea: 18 milioiko inbertsio publikoa egin ostean hutsik segitzen du Betoñuko komentu zaharrak. Kultura garaikidearen sorkuntzarako eta zabalkuntzarako gunea behar zuen izan. Ekintza sinbolikoa burutu zuen orain gutxi Irantzu Lekue artista gasteiztarrak egoera salatzeko, Krea gunearen atean bertan.\n– Iradier Arena: Erabilera anitzeko pabiloian izandako 15 ekitaldiren preziotan delitu zantzuak ikusi du fiskaltzak.\n– FCC: Garbiketa kontratua esleitzeko momentuan irregulartasunak salatu zituzten. Antza, FCC enpresak gainontzekoek ez zeukaten informazioa eskuratu zuen filtrazio baten bitartez eta horregatik lortu zuen 2006an.\n– 21 Zabalgunea: Garapen urbanistikoaz arduratzen den udal erakunde publiko honek lurrak erosi zituen 2006an 21 milioi euroren truke. Metro koadroa 45 eurotan ordaindu zen, baina bataz-besteko kostua 30 aldiz txikiagoa zen. Lur horiek Hiriaren Plan Orokorrak ez zeuden aurreikusita.\n– Swap-ak: Foru Aldundiak 2006. urtetik 8,8 milioi euro galdu ditu, swap edo arriskudun finantza produktugatik.\n– De Miguel kasua: 26 lagun inputatu ditu Gasteizko Instrukzio arloko 4. zenbakiko epaileak. Horien artean, EAJko hainbat goi kargudun ohi. Guztira, 11 delitu egotzi die epaileak prebarikazioa, dirua zuritzea, Ogasun Publikoaren kontrako delituak eta agiri publikoak faltsutzea, besteak beste.\n– Ihurreko depositua: Ihurre kontzejuko ekaitz biltegiak 8 milioi euroko inbertsio publikoa izan zuen nahiz eta Espainiako Sare Elektrikoak ilegala zela ohartarazi zuen eraikitzen jarraitu zuten. Deposituari ez zaio inoiz erabilerarik eman. Goi-tentsioko linea baten azpian dagoenez, ez da erabilgarria.\n– Epsilon: F1 sortzeko proiektuak 46 milioi euroko galerak utzi ditu. Arduraduna, Joan Villadelprat, 900.000 euroko isuna ordaintzera eta hiru urteko inhabilitaziora zigortu dute.\n– Hiriko: Ia 15milioi euro bideratu zen gauzatu gabeko proiektu batean, auto elektrikoa ardatz. Kasua ikertzen ari dira.\n– AP-1: AP-1 autopistako mantenuaz arduratzen den Bidelan enpresarekin sinaturiko kontratuan prebarikazioa salatu dute, 3 milioi euroko gainkostua bere gain hartzea ekarri du.


Prentsa deialdiak (2021-06-21)\nKategoriak: Deialdiak — Komunikazio Zerbitzua / Servicio de Comunicación — 18 ekaina 2021 17:00\n– Zaintzaile eta etxeko langile migranteei eta Gasteizen izandako esperientziei buruzko ikerketaren aurkezpena, Zentzuz Kontsumitu sarearekin batera\nParte-hartzaileak: Jon Armentia, Lankidetza zinegotzia; Tania Cañas eta Itsaso Sánchez, Zentzuz Kontsumitu sareko kideak.\nEguna: Ekainak 21, astelehena\n– Prentsaurrekoa. Vitoria-Gasteiz Sleep Smart City proiektuaren baitako loaren kalitateari buruzko ikerketaren landa-lanaren hasiera.\nParte-hartzaileak: Gorka Urtaran, Gasteizko alkatea; Carlos Egea, Arabako ESIko Loaren Unitate Funtzionalaren burua; Saray Fanega, Bioaraba Ikerketa Institutuko administratzailea; eta Luis Miguel Arconada, futbolari ohia eta Vitoria-Gasteiz Sleep Smart City proiektuko laguntzailea. Ekimen honetan parte hartzen duten enpresa eta erakundeetako ordezkariak ere egongo dira ekitaldian.\nLekua: San Martineko udal bulego teknikoetako ekitaldi aretoa (Teodoro Dublang Margolariaren kalea, 25).\n– Javier Añuari 2021eko Ohorezko Makila ematea, Jazzargia kultura elkarteak emana\nParte-hartzaileak: Gorka Urtaran alkatea; udal korporazioko talde politikoen ordezkariak; Iñaki Añua, familia eta lagunak\nAstebururako aurreikuspenak: ekainak 18-20\nBizikidetza eta Aniztasun zinegotzi Miren Fernández de Landa “Trata de personas” argazki-erakusketaren inauguraziora joango da Elizbarrutiko Arte Sakratuaren Museora, 20:00etan.\nAna Oregi alkateordea San Viator ikastetxearen 50 urteurrenaren ekitaldietara joango da, ikastetxean 9:30ean.\nKategoriak: Prentsa oharrak — Etiketak: radier Arenako aparkalekua, TUVISA — Komunikazio Zerbitzua / Servicio de Comunicación — 13:44\n“Gure Txokoa” onibarra AMVISAri esleitu diote 3,9 milioi euroren truke\nKategoriak: Prentsa oharrak — Etiketak: AMVISA, Gure Txokoa — Komunikazio Zerbitzua / Servicio de Comunicación — 13:25\nTokiko Gobernu Batzarrak “Gure Txokoa” onibarra besterentzeko kontratua AMVISA uren udal-sozietateak sinatutako eskaintzari esleitzea adostu du. Eragiketaren balio ekonomikoa 3 900 000 eurokoa da. Horixe zen lizitaziora aurkeztutako eskaintza bakarra eta esleitzeko ezarritako irizpideak gainditu ditu prezioari, ordainketa-baldintzei eta eraikinaren erabilera-proposamenarekin lotutako jasangarritasunari eta eragingarritasunari dagokienez. Izan ere, eraikina egokitzeko lanetan gutxienez 200 000 euroko inbertsioa egiteko konpromisoa hartu du bere gain.\nEsleitutako onibarraren azalera 1 855,28 metro koadrokoa da eta bi eraikin biltzen ditu: 498,26 metro koadroko lursailean (portxea barne) dagoen eraikin nagusia eta 84 metroko lursailean dagoen eraikin osagarria. Azken horrek 204 metro koadroko eraikitako azalera du guztira. Hirugarren sektoreko erabileraren kalifikazioa dute higiezinek.\nBere garaian iragarri zuten moduan, “Gure Txokoa” saltzearen ondorioz, 21 Zabalgunea eta Gilsa sozietateetako langileek Zulueta jauregira lekuz aldatu beharko dute eta, hala, Senda ibilbidean dagoen eraikin enblematiko hori erabiliko dute. Lekualdaketa osatutakoan, AMVISA sozietatea erositako eraikinean kokatuko da.\nArgitaratu da euskararen erabilera sustatzeko Udalaren laguntza-deialdia, 96.000 eurokoa\nKategoriak: Prentsa oharrak — Etiketak: euskararen erabilera — Komunikazio Zerbitzua / Servicio de Comunicación — 13:22\nGasteizko Udalaren Euskara Zerbitzuak 96.000 euro bideratuko ditu euskararen erabilera sustatzeko proiektuetara.\nGaur, 2021eko ekainaren 18an, argitaratu dira ALHAOn arlo ezberdinetan eragingo duen dirulaguntzaren oinarriak. Euskaraz bizi nahi duten herritarrei horretarako aukera bermatzeko hizkuntza politikaren alorrean behar diren neurriak hartu eta sustatzea da helburu nagusia. Azken batean, euskararen aldeko ekintzak indartzea da gakoa, maila pertsonalean, sozialean eta ofizialean erabilera guztiz normalizatzeko. Batez ere aisialdia, kirola eta komunikazioaren esparruetan.\nDeialdiak sei arlo hartzen ditu barne:\n— A multzoa: HABEren erregistroan izena emanda dauden hiriko euskaltegiek antolatutako jarduerak, ikasleei zuzenduak.\n— B multzoa: guraso-elkarteek edo guraso-elkarteen federazioek antolatuko ekintza edo jarduerak, ikasleei nahiz gurasoei begira pentsatuak eta sentsibilizazioa edo euskara erabiltzeko ohitura sortzea helburu dutenak.\n— C multzoa: aisialdian edo kirolean euskararen erabilera sustatzeko proiektu generikoak.\n— D multzoa: Gasteizko euskarazko hedabide lokalen kalitatea eta irismena hobetzeko laguntzak.\n— E multzoa: urteko azken lauhileko programazio bateratua, Euskararen Nazioarteko Egunaren inguruan amaitzekoa.\n— F multzoa: haur eta gazteen aisialdirako hezitzaileak trebatzeko eskoletarako laguntzak.\nEskaerak aurkezteko epea uztailaren 15ean amaituko da.\nHaziak proiektuak Gasteizko gazteen hamar bat ideia saritu ditu laguntza tekniko eta ekonomikoarekin\nKategoriak: Prentsa oharrak — Etiketak: Haziak ideia gazteen — Komunikazio Zerbitzua / Servicio de Comunicación — 12:21\nHaziak proiektuak Gasteizko gazteek bultzatutako hamar bat ideia saritu ditu laguntza tekniko eta ekonomikoarekin. Gaur eman dira ezagutzera hautatutako proiektuak, kulturaren, ingurumenaren, sare sozialen eta beste gai batzuen arlokoak.\nMaiatzaren 3an amaitu zen Haziak ideia gazteen azken deialdiko ideiak bidaltzeko epea. Gazteria Zerbitzuak 18 proposamen jaso zituen guztira; horietatik 4 14-18 kategoriakoak ziren, eta gainerako 14ak 19 eta 30 urte bitarteko gazteak.\nUdaleko Kultura, Berdintasun eta Gazteria zerbitzuetako teknikariek osatutako epaimahaiak edizio honetako ideiak lantzen dituzten gaiak eta askotariko esparruak baloratu ditu, eta bekak merezi dituzten ideiak zein izango diren erabaki du.\nSaritutako ideiak hauek dira:\nTira. Udako abestia KAI-NAKAI-rekin: Abeslari gasteiztarrak kantu baikorra proposatzen digu konfinamenduaren ondoren euskarazko reggaeton estiloan.\nRed Artean: artistak, sortzaileak, kolektiboak eta erakundeak konektatuko dituen online plataforma.\nRENT, el musical: Antzerki musikala LGTB+ gaiarekin, gidoiaren egokitzapen propioarekin.\nPistas para artistas: abesti batek dakarren ikusentzunezko prozesuaren inguruko saio teoriko praktikoak.\nGaldu Gordean: sormen prozesuen eta hiriaren inguruan sortutako elkarrizketak.\nJornada para el clima: Fridays for Future kolektiboarekin batera, klimaren urgentziari aurre egiteko ekintzak.\nLo + trendy: sormenezko makillajea, argazkia eta edizioa sare sozialetarako\nAnime y Manga: gai honen inguruko gazte komunitatea.\nWellcome Inside: antsietatearen eta depresioaren islada argazki eta bideoetan.\nEuskara zabaltzen artearen bidez: gure hizkuntzaren garrantzia azpimarratzen duen abestia.\nRe-conecta contigo: pantailak deskonektatzeko eta zeure burua aurkitzeko jarduerak.\nEpaimahaiak bideragarritasuna, proiektuen arteko zeharkakotasuna, originaltasuna eta gazteen xede-publikoari ematen zaion protagonismoa nabarmendu ditu. Era berean, lehentasuna eman zaie 2020an gai berdinekin sarituak izan ez diren proiektuei, proiektu berriei gauzatzeko aukera emateko.\nIGIko kontseilua (2021-06-22)\nKategoriak: Oharrak — Komunikazio Zerbitzua / Servicio de Comunicación — 12:12\nHonekin batera bidaltzen dizkizut 2021ko ekainaren 22an, 13:30ean, egitekoa den IGIko kontseilua sozietatearen ohiko bilkura deialdia eta gai-zerrenda. Bideokonferentzia bilera.\nIGIko kontseilua 2021-06-22\nAMVISA kontseilua (2021-06-22)\nKategoriak: Oharrak — Komunikazio Zerbitzua / Servicio de Comunicación — 12:00\nHonekin batera bidaltzen dizkizut 2021ko ekainaren 22an, 12:00etan, egitekoa den Vitoria Gasteizko Hirri Udal Urak, A.B., kontseilua sozietatearen ohiko bilkura deialdia eta gai-zerrenda. Bilera telematikoa.\nAMVISA kontseilua 2021-06-22\nUdako igerilekuetan gehienez ere bost ordu egoteko muga ez du aplikatuko Udalak jende gutxi aurreikusten duen egunetan\nKategoriak: Prentsa oharrak — Etiketak: Mendizorrotza eta Gamarrako igerilekuak, ordua — Komunikazio Zerbitzua / Servicio de Comunicación — 11:36\nMuga indarrean dagoen ala ez egunean bertan kontsultatu ahal izango da web orrian edo instalazioetako sarbideko pantailetan\nUdako kanpaina hasi zenetik ia hiru aste igaro direnean, Udalak erabaki du ez aplikatzea 5 orduko muga pertsona eta egun bakoitzeko, eguraldiaren aurreikuspenagatik edo egutegiagatik beharrezkoa ez den egunetan.\nOrduen muga malgutzeko, erabiltzaileen etorreraren aurreikuspen eguneratua hartuko da oinarri. Eguraldia edo egutegia dela eta, instalazio bakoitzean aldi berean 3.000 pertsona baino gutxiago egongo direla aurreikusten bada, erabiltzaileak egun osoan egon ahal izango dira Mendizorrotzen eta Gamarran. Horrela, gehiago disfrutatu ahal izango dute udako instalazioez jende kopuru handia aurreikusten ez den egunetan.\nGainerakoan, mantendu egiten dira osasun-agintariek ezarritako gizarte-urruntzearen neurriak eta kirol-espazioetako edukiera-mugak. Hori dela eta, instalazio bakoitzean gehienez ere 3.000 pertsona egon ahal izango dira, eta 5 orduz eguneko, aurreikuspenen ondorioz malgutu ezin denean.\nKanpainak bilakaera ona izan du orain arte, jendetzarik gabe eta leku libreekin bai Mendizorrotzen bai Gamarran, eta, horri esker, posible izan da neurri hori hartzea. Erabaki hori hartu da egiaztatu delako egungo sistemak errotazio egokia bermatzen duela jende gehien biltzen den egunetan.\nOrduen muga indarrean dagoen edo ez jakiteko, egunean bertan ikusi ahal izango da Udalaren webgunean edo instalazioetako sarbideetan instalatutako pantailetan.\nGehieneko egonaldia behin eta berriro gaindituz gero (mota horretako lau arau-hauste edo gehiago egiten direnean), erabiltzaileari astebetez debekatuko zaio igerilekuetan sartzea, astelehenetik igandera. Lehenago, ordutegi-muga gainditu dutela ohartaraziko zaie pertsonei instalazioetatik irtetean, eta, muga hori hiru aldiz gainditu ondoren, telefonoz eta idatziz jakinaraziko zaie ez dituztela igerilekuak behar bezala erabili eta sartzea debekatu ahal izango dietela.\nEserleku jarraitu eta aulki berriak Triana kaleak eta Florida kaleak bat egiten duten bidegurutzeko plazetan\nKategoriak: Prentsa oharrak — Etiketak: Florida kalea Triana kalea, hiri-altzari berria — Komunikazio Zerbitzua / Servicio de Comunicación — 11:32\nGasteizko udalak hiri-altzari berriak jarri ditu Florida kalearen, Triana kalearen eta Herrandarren kalearen arteko bidegurutzeetako bi plazetan. Zehazki, atzotik sei aulki eta hiru eserleku jarraitu daude espazio horretan, bat 6 metroko luzera duena eta beste bi 16 metrokoak.\nInguru hori guztia berritu egin zen tranbia hegoalderantz hedatu zenean. eta bizilagunak atseden hartzeko eta elkartzeko lekuak eskatu zituzten. Mugikortasunaren eta Espazio Publikoaren Sailak eskari horri esku hartze honekin erantzutea erabaki zuen.


Irakasmundua | Ikasi | Guggenheim Bilbao Museoa\nIrakasleak protagonista gisa; hezkuntza-eragile berriek jarduera zehatzetan edo Museoarekin elkarlanean sortutako ibilbide luzeen programetan har dezakete parte, bakarrik edo ikasleekin batera. Bakoitza bere erara, bere interesen, denboraren edo beharren arabera.\nEgizu bat Hezitzaileen Community-arekin!\nGuggenheim Bilbao Museoarekin konektatzeko eta gure hezkuntza-komunitatea handitzen laguntzeko bide berria duzu.\nDeskargatu gida didaktikoak online\nErakusketak Museoko hezkuntza-taldearekin batera prestatzeko. Erakusketara bisitaldi bat barne. Doakoak. Lehen eta Bigarren Hezkuntzako irakasleak\nFauvismotik surrealismora: Parisko Musée d’Art Moderneko maisulanak: otsailak 22 eta 24 (Babeslea: Fundación BBVA)\nJean Dubuffet: ospakizun bizia: martxoak 8 eta 10 (Babeslea: BBK)\nMotion. Autos, Art and Architecture: maiatzak 10 eta 12 (Babeslea: Iberdrola y Volkswagen Group)\nOrdutegia: 17:00, astearteetan euskaraz eta ostegunetan gaztelaniaz. Iraupena: Ordu 1 eta 30 min.\nDoako sarbidea erakusketetara\nErakusketak libreki bisitatzeko. Doakoa. Haur, Lehen eta Bigarren Hezkuntzako irakasleak.\nFauvismotik surrealismora: Parisko Musée d’Art Moderneko maisulanak: martxoak 1 eta 3 (Babeslea: Fundación BBVA)\nJean Dubuffet: ospakizun bizia: martxoak 15 eta 17 (Babeslea: BBK)\nMotion. Autos, Art and Architecture: maiatzak 3 eta 5 (Babeslea: Iberdrola y Volkswagen Group)\nIbilbide malguak Museoan barrena, erakusketa bat edo gehiago ikusteko.\nHaur, Lehen eta Bigarren Hezkuntzako ikasleak\nAsteartetik ostiralera. 10:45 eta 12:30\nEzin baduzue Museora etorri, bisita gaitzazue denbora errealean birtualki, ikasgelatik, bideo-dei bat eginez.\nIkastetxeentzako online aurkezpenak denbora errealean, Museotik eginak. Horietan, ikasgelak Museoko dinamizatzaile batekin konektatuko du bideo-dei bidez. Jardueraren helburua erakusketa bat zuzenean aurkeztea da.\nZuen ikasleek Museora egiten duten bisitaldia dinamizatzen duzuen irakasleontzat\nAsteartetik ostiralera. 13:00, 15:00 eta 17:00\nBatxilergoko hainbat bidetako curriculumaren alderdiak indartzeko proiektuak eta esperientziak.\nBigarren Hezkuntza (DBH eta Batxilergoa)\n20 saioko programa esklusibo eta berritzailea, artistek ikastetxeetan ematen dutena, curriculumeko arloak indartzeko\nLehen Hezkuntzako curriculuma indartzeko bitartekoa da\nHaur Hezkuntzarako inprimatzeko materiala\nLagundu 3 urtetik gorako ikasleei Museoaren bildumako artelanak eta eraikinaren arkitektura ezagutzen. Inprimatu material hau ikastetxean edo eska ezazu Museoan (informazio-mahaian): Eman ale bat eta arkatz bat bakoitzari aretoetan lan egiteko. Ondoren, Atarian edo ikastetxean, azken ukituak eman ditzakete, margoekin, eranskailuekin eta abarrekin.\nDeskargatu SNACK mapak\nErakusketetako ibilbide gomendatuak\nErakusketak bisitatzeko ibilbide gomendatua.\nGida didaktikoak online\nErakusketei buruzko gidak, galdera, argazki, bideo eta esteka interesgarriekin, irakasle bakoitzak bere erara presta dezan bisitaldia.


Iparraldean jarraitzen den irakaskuntza sisteman, baxillergo aitzineko azken 3 ikasturteak lizeoan egiten dira. Bernat Etxepare lizeoa iparraldeko euskal lizeo bakarra da, Baionan kokatua.\nEuskarazko heziketa Bernat Etxepare lizeoa da ipar Euskal Herrian irakaskuntza euskaraz eskaintzen duen lizeo bakarra. Honek erran nahi du Iparraldeko edozein txokotako ikasle batek euskaraz gauzatu nahi baditu bere ikasketak Baionako lizeora heldu behar duela. Ondorioz, hein bat urrun bizi direnentzat, baitezpadakoa da barnategi baten antolatzea, honek dakartzan beharrei aurre eginez.\nBernat etxepare lizeoak oraingoz gehien bat batxillergo orokorra prestaketa eskaintzen du eta batxillergo teknologiko arloko adar bat, Frantses Hezkuntza sisteman diren lau sailetan:\n- Letretako saila,\n- Jendarte eta Ekonomia saila,\n- Zientzia saila,\n- 2019tik goiti Batxillergo orokorreko sailak desagertzen dira Frantziako erreforma dela eta, berezitasun multzoei tokia uzteko:\n1.ean 3 berezitasun hautatu beharko dituzte ikasleek eta Terminalean 2, zerrenda honetan:\n- Historia/Geografia, geopolitika eta zientzia politikoa, - Humanitateak, literatura eta filosofia, - Atzerritar edo tokiko hizkuntza, literatura eta kulturak (ingelesa, gaztelera ala euskara), - Matematikak, - Biziaren eta lurraren zientziak, - Sozial eta ekonomia zientziak, - Fisika eta Kimika.\n- MKZT berriki zabaldu den teknologia adarreko Management eta kudeaketa zientziak eta teknikak (STMG Sciences et Technologies du Management et de la Gestion frantsesez)\nEta azkenik (2017) zabaldu diren arlo profesionaleko sailak:\n- 3. Prepa-Profesionala\n- Batxillergo profesionala merkataritza.\n- Batxillergo profesionala sozial alorrekoa.\nErran behar da Lizeoan ikasketak euskaraz gauzatzen direla, baina azterketa guztiak frantsesez pasatu behar izaten dituztela, Historia Geografia gaikoak salbu. Honez gainera, kirol berezitasuna ere eskaintzen du pilota sailean. Iparraldean jarraitzen den irakaskuntza curriculuma Frantses Hezkunde Nazionalak finkatutakoa bada ere, eta honek Frantziako unibertsitateetan sarrera ahalbideratzen badu ere, ikasle ugarik Hegoaldeko unibertsitateetan ikasketen segitzeko xedea ukaten du. Hau dela eta, Hegoaldeko unibertsitateetara sar ahal izateko gainditu behar den selektibitatea edo hautafroga prestatzen laguntzen du Lizeoak. Gaur egun, froga hau Hegoaldean euskaraz pasa daiteke, baina Hegoaldeko ikasketa programetan oinarrituz; bestela, Parisen ere pasa daiteke, gaztelaniaz, baina Iparraldeko programetatik hurbilago da bertan jartzen duten froga. Bernat Etxepare lizeoko ikasleek badute bestalde, ikasketen baitan beste hautuzko gai batzuk lantzeko, hala nola: artea, hizkuntzak (gaztelania, inglesa), etab.\nBestalde Bernat Etxepare Lizeoak garrantzia haundia ematen dio Orientazioari. Orientatzaile bat dago ikastetxean Etxepareko ikasleentzat soilik ikasleen aukera eta desmartxei buruz informazio guztiak errezteko, ikasleak aukerak egiten laguntzeko, zurkaitzarekin batera ikaslearen proiektua jarraitzeko.\nBernat Etxepare lizeoko ikasleek ikasketa guztiak euskaraz egin arren ez dute berez abantaila hau baloratzen duen edota ezagutzen duen inolako diploma edo agiririk. Hau dela eta, EGA azterketa pastzeko prestatzen ditu lizeoak ikasle guztiak.\nNahi duten ikasleentzat, lizeoak badu mendi kiroletan prestazen dituen sail bat, baita pilota jarraitu nahi dutenentzat ere.\nArte ederrak, dantza edo musika goi mailan jarraitu nahi duten ikasleek ere egokitzapenak ukan ditzakete Arte eskola edo Baionako kontserbatorioan kurtsoak jarraitzeko gisan adibidez, buraso eta ikaslearekin adostuta.\nIparraldeko ikastolek Seaska federazioa osatzen dute, Ikastolen Elkartearen partaide dena, Lizeoa Seaskaren historiaren barnean kokatzen da:\n1969an buraso multzo batek Iparraldeko lehen ikastola sortu zuen Arrangoitzen, Seaskaren babesean eta 1901eko elkarteei buruzko legearen araupean. Elkarte berri honek, jadaneko Hegoaldean molde egokian abiatu zen euskal irakaskuntza bultzatu nahi du Iparraldean, pedagogia metodo aurreratuenak erabiliz.\nIbilbide hau ez da erraza izan. Traba ugari izan ditu, debeku saioak, laguntza hutsalak, itotze saioak. Sona handikoa izan zen adibidez, 1977 Donapauleko debeku zaioa.\nLehen hamar urteetan diru zama jasankorra bada, ondorengo urteetan Seaskak bizi ahal izateko, Frantses Hezkunde Nazionalari, zor zaion diru partea eskatuko dio. Honela, zenbait urtez kalapita eta manifestazio anitzen ondoren, 1983an lehen hitzarmena izenpetuko du Seaskak Frantses Hezkunde Nazionalarekin, iruterako iraunen duena.\n1985eko urrian, beste akordio bat izenpetzen dute aipatutako bi aldeek. Akordio honen arabera Seaskako irakasle guztien integrazio bidea finkatuko da. Baina 1986, Kontseilu Konstituzionalak deuseztuko du.\nNegoziaketak jarraitzen dute eta ondorioz, 1990ean, Frantses Hezkunde Nazionalak amaeskolako eta lehen-mailako 61 lagileren soldatak bere gain hartzen ditu. Seaskaren bigarren-maila lizeoa barne hitzarmenetik kanpo gelditzen da.\n1992an hitzarmena kolegiora ere hedatzen da eta 1994an beste hitzarmen bat burutzen dute Seaskak eta Frantses Hezkunde Nazionalak. Honetan ikastola guztiekin elkarte kontratua izenpetzea aurrikusten da.\nEstatu Frantsesak, lehen aldiko onartzen du ikastola euskal irakaskuntza obratzen duen eskola gisa, hezkuntza sistema bezala.\nHasieran batean xedea sinetsgaitza bada ere, emeki emeki, urak bere bidea egiten du eta urtero urtero, ikastola berriak sortzen dira han hemenka.\nGaur egun, 34 ikastola dira, 3388 ikasle inguruk euskaraz gauzatzen dituzte bere ikasketak, amaeskolatik batxillergora arte, Lizeoan 2016-17 urterako 265 ikasle dira.\nBestalde Seaskan inklusioan diren haurren kopurua ainitz emendatu da :\nInklusio protokoloa, 2016 Urte hastapeneko kopuruak:\n→ 1. mailan : 30 ikasle: - 23 ikasle AESH indibiduala batekin, - 4 ikasle egokitzapen pedagogiko batzuekin, - 3 ikasle notifikazioaren beha\n→ 2. mailan : 43 ikasle: - 19 ikasle IEP (Ulis) egituretan, - 13 ikasle AESH indibiduala batekin, - 7 ikasle egokitzapen pedagogikoekin, - 4 ikasle notifikazioaren beha\nHorrez gain, 14 proiektu potentzial agertu dira, urte hastapenean ikertu beharko direnak. IEP lehen mailan zabaltzea ere da asmoa.\n87 txostena beraz urte hastapenetik gure aholkularien eskuetan.\n- Monitore Hezitzaile : MDPH notifikazioaz gain, 15 haurrentzat Monitore hezitzaile orenak (ME) gehitzen ditugu. Sartze egunean 54 oren ziren, iaz 22 zirelarik garai berdinean. Oren horiek osoki Integrazio Batzordearen gain dira.\nLizeoan aurten, 3 ikasle inklusioan dira, laguntzaile bat dute zonbeit orduz.\nBaxorako 7 ikaslek terminalean egokitzapenak izango dituzte: 1/3 denbora gehiago edo eta ordenagailu bat idazteko eta Lehenean 5 ikasle dira.\nSeaskak ama ikastoletan ezagutzen duen garapena azken urtetan argi da : hainbat idekitze aipatuak dira. Garapen horrek kolegioak ere hunkitzen ditu (xalbador betea da eta baionan beste kolegio baten zabaltzeko xedea bada) bai eta ere gaur egun lizeoa.\nSeaskako burasoek badakite zer ekartzen duen lizeoak : gaien sakontzea, ideien finkatzea, eztabaidak osatzea, sintesia garatzea, goi mailako diplomak aurreikustea, munduari idekitzea, euskaldun nortasunaren bereganatzea eta asumitzea….Argi dute hautu hori dela onena geroari begira.\nLizeoak arlo tekniko eta profesionalak garatuko ditu 2017tik goiti.\nOndorioz kolegiotik lizeorako pasaiak igotzen segituko dute heldu diren urteetan. Horrek behartzen gaitu lizeo berri baten eraikitzera, sail teknologiko eta profesionalekin. Horren gauzatzeko eta batez ere ekipamendurako, kanpaina baten eramaitera behartuak gira.


faq-boluntarioak - 54. Durangoko Azoka - Kulturaren Plaza\nZer egin behar dut boluntario izateko?\n18 urtetik gorakoa izan behar da eta boluntarioen erregistrorako webgunean aurkituko duzun lehen galdeketa bete. Lehen pausu hori egin eta gero, galdeketa luzeagoa bidaliko zaizu emailez boluntario zereginak zure gogo eta antolaketaren beharrizanetara ahalik eta gehien egokitu ahal izateko datuak eskatuz.\nErregistroa egiten duena zuzenean da boluntario?\nEz. Boluntarioen koordinazio taldeko kideen baieztapena jaso eta zeregina zehaztu arte ez da boluntario.\nDurangon bizi direnak bakarrik izan daitezke boluntario?\nEz. Edonork eskaini dezake bere burua boluntario izateko. Zereginen arabera, gero, hobetsi daiteke Durango edota inguruetan bizi izatea.\nZer baldintza bete behar da boluntario izateko?\n18 urtetik gorakoa izatea eta euskaraz komunikatzeko gutxieneko gaitasuna izatea.\nNoiz hasi eta amaitzen da boluntario lana?\nZeregin ezberdinak daudenez, hasiera eta amaiera horren arabera zehaztuko dira. Dena dela, txandak hiruzpalau ordukoak dira bataz beste. Boluntarioaren aukeran dago gero txanda bakarra edo gehiago egitea.\nFormazioa jasoko dut nire boluntario lanetarako?\nZer egingo du boluntario batek?\nZelan jakingo dut zer egin?\nDurangaldekoa ez banaiz nun hartuko dut ostatu?


Cookie Politika | Deabruaren eskola\nCookie politika honi buruz\nCookien Adierazpenaren baimena edozein unetan aldatu edo ken dezakezu eta, nahi baduzu, informazio gehiago lortu dezakezu guri buruz, gurekin jartzeko moduari buruz eta gure pribatutasun-politikan datu pertsonalak prozesatzeko moduari buruz.Baimena eremu hauetan ematen da: www.deabruareneskola.eus\nInformazio-zati txikiak gordetzeko erabiltzen diren testu-fitxategi txikiak dira. Zure gailuan gordetzen dira webgunea zure nabigatzailean kargatzen denean eta webguneak behar bezala funtziona dezan laguntzen digute, seguruago egiten dute, erabiltzailearen esperientzia hobea eskaintzen dute eta webguneak nola funtzionatzen duen eta non hobetu behar duen aztertzen dute.\nSareko zerbitzu gehienek bezala, gure webguneak lehen mailako eta hirugarren mailako cookie-ak erabiltzen ditu hainbat helburutarako. Jatorrizko cookie-ak batez ere beharrezkoak dira webguneak behar bezala funtziona dezan, eta ez dute beren datu pertsonal identifikagarririk jasotzen.Gure webgunean erabiltzen diren hirugarrenen cookie-ak, nagusiki, hauek dira: webgunearen funtzionamendua ulertzeko, gure webgunearekin nola elkarreragiten duen ulertzeko, gure zerbitzuak seguru mantentzeko, zuretzat garrantzitsuak diren iragarkiak eskaintzeko, eta, betiere, erabiltzailearen esperientzia hobea eta hobea eskaintzen duen orotan, eta gure web gunearekiko etorkizuneko elkarreraginak bizkortzen laguntzeko.\nZer-nolako cookie motak erabiltzen ditugu?\nFuntsezkoak: Cookie batzuk funtsezkoak dira gure gunearen funtzionaltasun osoa esperimentatzeko. Erabiltzaile-saioei eustea eta edozein segurtasun-mehatxu prebenitzea ahalbidetzen digute. Ez dute informazio pertsonalik biltzen eta gordetzen. Adibidez, cookie hauek aukera ematen dizute zure kontuan saioa hasteko eta zure saskian produktuak gehitzeko eta ordainketa segurua egiteko.\nEstatistikak: Cookie hauek informazioa gordetzen dute: webgunera zenbat bisitari joan diren, webguneko zenbat orrialde bisitatu diren, bisitaren iturria, etab. Datu horiek webguneak hain ongi funtzionatzen duela eta non hobetu behar duen ulertzen eta aztertzen laguntzen digute.\nMarketina: Gure web guneak iragarkiak erakusten ditu. Cookie hauek erakusten dizkizugun iragarkiak pertsonalizatzeko erabiltzen dira, zuretzat esanguratsuak izan daitezen. Publizitate-kanpaina horien eraginkortasunaren jarraipena egiten ere laguntzen digute.\nHirugarrenen iragarkien hornitzaileek ere erabil dezakete cookie hauetan gordetako informazioa, nabigatzailean beste webgune batzuetan iragarkiak erakusteko.\nFuntzionala: gure web orrian funtsezkoak ez diren funtzionalitateei laguntzen dieten cookieak dira. Funtzionaltasun horien artean daude edukiak bideo gisa sartzea edo webgunearen edukia sare sozialen plataformetan partekatzea.\nHobespenak: Cookie hauek zure nabigazio ezarpenak eta lehentasunak gordetzen laguntzen digute, baita hizkuntzen erabilerari dagozkien lehentasunak ere. Modu horretan, etorkizunean webgunera egiten diren bisiten esperientzia hobetu dezakegu.\nNola kontrola ditzaket cookien lehentasunak?\nZure lehentasunak nabigazio-saioaren bidez aldatu nahi badituzu, egin klik pantailan “Pribatutasun-politika eta cookie-ak” fitxan. Horrek berriro erakutsiko dizu baimen-oharra, lehentasunak aldatzeko edo zure baimena erabat kentzeko.Horrez gain, hainbat nabigatzailek hainbat metodo eskaintzen dituzte webguneetan erabiltzen diren cookieak blokeatzeko eta ezabatzeko. Zure nabigatzailearen konfigurazioa alda dezakezu cookieak blokeatzeko/ezabatzeko. Cookieak nola administratu eta ezabatu jakiteko, bisitatu wikipedia.org, www.allaboutcookies.org.


Iker Gutierrezek irabazi du Santa Isabel jaietako argazki lehiaketa | Otamotz\nIker Gutierrezek irabazi du Santa Isabel jaietako argazki lehiaketa\nIker Gutierrez zumarragarrak Santa Isabel jaietako argazki lehiaketa irabazi du, bigarrengoz jarraian. Bigarren saria Vicente Villarrek irabazi du eta hirugarrena Jennifer Caballerok. Herriko argazkilari baten bilduma onenari saria Mikel Laiglesiak lortu du. Haurren mailan, lehen saria Raul Ruizek irabazi du, bigarrena Unai Azarolak eta hirugarrena Xabat Laiglesiak. Saritu guztiak Zumarraga eta Urretxukoak dira, Caballero izan ezik. Azken hau bergararra da.\nLehiaketan bederatzi argazkilarik parte hartu dute eta epaimahaia argazkia elkarteko hiru kidek osatu dute: Javi Alonsok, Jokin Antoñanak eta Iñaki Oiarzabalek. Sari banaketa ekitaldia larunbatean izango da: 12:00etan, Antioko interpretazio zentroan. Sariak banatu aurretik lehiaketara aurkeztutako lanak erakutsiko dituzte.\nParte hartzaileek sei argazki osatutako bilduma bat aurkeztu behar zuten. Gutierrezen bilduman helduen danborrada, haurren danborrada, zezentxoak, su artifizialak, Santa Isabel eguna eta dantza libreko txapelketa ageri dira.\nSanta Isabel egunean ez zuen berak nahi zuen argazkia lortu. «Despistatu egin nintzen eta beste argazki bat atera behar izan nuen. Horri esker, argi dut zein izango den datorren urteko argazkietako bat. Hamar urte daramatzat dagoeneko lehiaketa honetan parte hartzen eta geroz eta zailagoa da ez errepikatzea. Sei argazki aukeratzea ere oso zaila da. Izan ere, 1.600 atera nituen. Santa Isabel egunean 500 atera nituen», azaldu du Gutierrezek.\n1.600 argazki horietatik gehien gustatzen zaioan zezentxoena da. «Ez da beste argazki batzuk bezain ikusgarria, baina istorio bat kontatzen du. Argazkia ikusita, badakizu zer gertatu den eta gertatuko den».\n«Zumarragako Santa Isabel jaietan 1.600\nargazki atera nituen, gutxi gorabehera»\n«Su artifizialak ez dira aurreko urteetakoak\nbezain ikusgarriak izan aurten»\nAurten, iaz ez bezala, su artifizialetako argazki bat aurkeztu du. Iaz ez zuen lortu, lainoa sartu baitzen. Dena den, ez da gustura gelditu. «Jaiak hasi baino hamar egun lehenago, dagoeneko banekien argazkia nondik aterako nuen eta enkoadraketa zein izango zen. Aurtengo suak ez dira aurreko urteetakoak bezain ikusgarriak izan, ordea».\nApar-festetako argazki bat aurkezteko aukerarik ez izateak ere amorrua eman dio. «Apar-festak asko gustatzen zaizkit, haurren ilusioa islatzen baitu. Oso argi nuen zein argazki atera nahi nuen, baina aurtengo lehiaketan ez digute apar-festetako argazkiak aurkezten utzi. Izan ere, hilaren 28tik aurrera ateratakoak aurkeztu behar ziren eta apar-festak egun batzuk lehenago izan ziren».\nHala eta guztiz ere, lehen saria lortu du. Horretarako, jaietako egun guztietan kamerarekin atera zen kalera. «Ordu asko eman ditut lanean. Jaietan, kamerarekin joan nintzen toki guztietara. Baita afaltzera ere. Nire bikoteari ez zaio batere gustatzen umeekin uztea argazki bat ateratzera joateko. Lehiaketan lortutako sariarekin afariren bat egingo dugu».\nGutierrez mugikorraren eskutik zaletu zen argazkigintzara. Parrandetako argazkiak ateratzen zituen eta pixkanaka zaletu egin zen. Aldizkariak eta tutorialak irakurtzen ikasi zuen eta egun reflex kamera bat du, noski.\nInguruko herrietako lehiaketetan parte hartzen du. Bere herriko jaietako lehiaketa bi aldiz irabazteaz gain, bere argazki bat National Geographic aldizkari ospetsuan argitaratzea lortu du. Argazki hori Mutrikuko portuan atera zuen.\n2019argazki lehiaketaargazkilariaIker GutierrezirabazleaSanta Isabel jaiak


PSOEk eta Union Podemosek uko egin diote jolas-arrantzan hegaluzea harrapatzeko irizpideei eustea planteatuz Euskal Taldeak egin duen proposamenari\nOndorioz, EAJ-PNVren ekimenak ez du Nekazaritza, Arrantza eta Elikadura Batzordean behar besteko laguntzarik lortu; izan ere, itsasoko jolas arrantzan hegalaburraren eguneroko harrapaketak ez jaistea eskatu du\n24 Ekaina | Kongresua\nDiputatuen Kongresuko Nekazaritza, Arrantza eta Elikadura Batzordeak errefusatu egin du hegalaburra edo hegaluzea harrapatzeko irizpideei eustea eskatuz Euskal Taldeak egindako proposamena. Ekimena, muga horiek murriztea proposatzen duen Errege Dekretuaren zirriborro bat ezagutu ostean aurkeztutakoa, atzera bota dute aldeko 16 botorekin, kontrako 18rekin eta abstentzio batekin.\n"Espezie hau osasuntsu dago eta ez dago biomasa-arazorik. Ez dio kalterik egiten ekosistemari, ezta sektore profesionalari ere; horregatik, ez dugu ulertzen PSOE eta Union Podemosen ezetza", azpimarratu du Joseba Agirretxea diputatu jeltzaleak. Horren harira, Atlantikoko Atunaren Kontserbaziorako Nazioarteko Batzordeak (ICCAT) aurten hegalaburraren arrantzarako kuota % 12 igotzea onartu duela gogorarazi du. "Egon daitezkeen murrizketa guztiak ulertzen ditugu, beste espezie batzuekin izan den bezala, baina ez dugu murrizketaren arrazoiei buruzko azalpenik eman", deitoratu du.\nMinisterioaren Errege Dekretuaren zirriborroak ezartzen duenez, gehienez hiru hegalabur zuriko pieza harrapa daitezke lizentzia bakoitzeko, eta 12 ale ontzi bakoitzeko. Horrek muga arautuak murriztea ekarriko luke; izan ere, lizentzia eta eguneko 5 pieza harrapatuko dira gehienez, eta atun zuriaren, patudoaren eta legatzaren kasuan, gehienez ere 20 pieza ontzi eta egun bakoitzeko.\nHorregatik, Agirretxeak "indarrean dauden irizpideei eustea" eskatu du, bereziki aintzat hartuta aisialdiko arrantzak udako hilabeteetan portuetarako, konponketa-tailerretarako eta abarretarako dakarren jarduera ekonomikoa. Kontuan hartuta Errege Dekretua oraindik ez dela formalki onartu, Euskal Taldeak jakinarazi du lanean jarraituko duela irizpide horiek murriztu ez daitezen, sektoreak eskatzen duen bezala.\nErantsita, Nekazaritza, Arrantza eta Elikadura Batzordeak atzera bota duen legez besteko proposamenaren testua, zeinari 2. puntu berri bat gehitu baitzaio, PPk proposatuta:\n1-. Hegalaburra edo hegaluzea harrapatzeko iparraldeko irizpideei eustea, 1999ko otsailaren 26ko Aginduan ezarritako baldintzetan. Agindu horren bidez, itsasoko jolas arrantza arautzen duten arauak ezarri ziren.\n2-. Sektorearekin hitz egitea, etorkizunean kanpoko uretako itsasoko jolas arrantza arautzen duen Errege Dekretuan ahalik eta alegazio eta ekarpen gehien sartzeko.


Jaiki elkarteak dantza saioei berrekingo die — dantzan.eus\nHemen zaude: Hasiera › Hemeroteka › Jaiki elkarteak dantza saioei berrekingo die\nJaiki elkarteak dantza saioei berrekingo die\nAtzo, eguena, itzuli ziren Jaikiko kideak kuartelean duten aretora, profesionalak ez diren dantza taldeek lanean hasteko baimena jaso ondoren; pandemiaren eraginez, azarotik egon dira geldi eta trebakuntza saioei berrekiteko gogotsu zeuden.\nJaiki elkarteko kideak dantzan joan den zapatuan, Sarek antolatutako ekitaldian.\nIzugarri poztu ziren Jaiki elkarteko kideak astelehenean; izan ere, LABIk orduan erabaki zuen dantza talde profesionalak ez diren dantza taldeei entseguak egiteko baimena ematea. Hala, Udalarekin harremanetan jarri eta kuartelera itzultzeko baimena lortu dute. Azaro erditik geldi egon ondoren, atzo, eguena, elkartu ziren dantzei berrekiteko.\nEntseguak eta sorkuntza-piezak\n"Ez genuen ulertzen zergatik ezin ginen elkartu. Entseguak eta profesionalak ez diren ikuskizunak debekatu zituzten baina ez trebakuntzak eta gu formazioa eskaintzen genuela esan genion Udalari", azaldu du Maier Etxebarria kideak eta gaineratu: "Erakunde pribatuek zein publikoek eskain zitzaketen formakuntza saioak eta gu elkartea bat garelako, ez? Ezezko asko jaso ditugu eta esperantza galtzen hasita geunden".\nIkasturteari urrian ekin zioten, eta sei bat astez jardun ondoren geratu beharrean izan ziren. Astelehenetan swing eskolak dituzte, eta eguenetan, inprobisaketa dantzak, hau da, bat-bateko konposizio dantzak. "Eskolen falta mordoa igarri dugu. Etxean egin dezakegu dantzan, baina ez da berdina norbere kontura jardutea edo taldean eta irakasle baten aginduei jarraituta aritzea". Taldeko kopurua moldatu egin beharko dute orain, sei izan behar delako gehienez, baina antolatzeko ez dutela arazorik argitu du Etxebarriak.\nEskolak jasotzeaz gain, sorkuntza-piezak egiten ere hasita dago Jaiki. Azaroaren 25aren harira Arrasaten egin zuten horietako bat, eta Izan bidearen bueltan antolatutako mosakoietan ere hartu dute parte Aretxabaletan eta Arrasaten. "Aurrera begira ere baditugu proiektu pare bat buruan. Baina horretarako, entseguak egiteko leku bat ezinbestekoa dugu", dio Etxebarriak.\nMusika taldeen entsegurik ez\nMusika talde ez profesionalek, ostera, ez dute entseguak egiteko aukerarik izango oraingoz. Ainhoa Cabero Kultura zinegotzia penatuta agertu da eta talde guztiei zabaldu gurako lieketela kuarteleko ateak dio: "Badakit ondo moldatuko liratekeela, ondo beteko lituzketela neurriak". Musika taldeak haserre egotea ere ulertzen duela adierazi du, eta aukerak aztertzeko harremanetan daudela gaineratu.\nKuartelean lokala duen taldeetako bat da Nhil, eta bertako kide Asel Errasti: "Profesionala izatea zer den galdetzen dugu guk. Famatua izatea? Kontratu bat izatea? Gure proposamena izango litzateke Aretxabaletako taldeei kontratu bat egitea herrian emanaldiak egiteko; kontratu profesional horrekin entseguak egiteko aukera izango genuke". Gaineratu du kuartelean ez litzatekeela arazorik egongo: "Gelak indibidualak dira, hortaz, positibo bat izanez gero kontrolatua izango litzateke". Kultura Sailetik harantzago joan eta alkatearekin egoteko asmoa dutela gaineratu du.


Nola egin curriculum vitae-a zure LinkEdin-etik abiatuta? | Consumer\nNola egin curriculum vitae-a zure LinkEdin-etik abiatuta?\nLinkEdin da lana bilatzeko Interneteko tresnarik ezagunena, eta, beraz, besteen gainetik nabarmentzen den curriculuma sortzeko erabil daiteke.\nIrudia: Reyner ertaina\nLana bilatzeko ezinbesteko tresna bihurtu da Internet. Adeckok 2015ean argitaratutako azterketa baten arabera, espainiarren %97k baino gehiagok lan eskaintzak bilatzen dituzte Sarean, eta horietatik erdiak ia erdiak (%42,6) online bitartekoak erabiltzen ditu. Nabarmentzekoa da, halaber, mugikorraren garrantzia; izan ere, txostenean inkestatutakoen% 64k baino gehiagok erabiltzen du. Datu horiek guztiak argi eta garbi adierazten dute Internetek zeregin horretan duen garrantzia, baita webaren eginkizuna ere, marka pertsonala sortzeko tresna gisa, networking-erako tresna gisa eta hautagaien eta erreklutatzaileen arteko elkargune gisa. Ildo horretan gehien erabiltzen den plataformetako bat LinkEdin da, Interneten lana bilatzeko gehien erabiltzen den gizarte-sare profesionala. Artikulu honetan, urratsez urrats azaltzen da nola aprobetxatu LinkEdin profila alderdi profesionaleko curriculum vitae bat sortzeko.\nZer da LinkEdin\nOro har, LinkEdin lan-harremanetan oinarritutako gizarte-sarea da. Oinarrizko ezaugarrietan Facebook-en antzera funtzionatzen du; izan ere, beharrezkoa da profil bat izatea (curriculuma bezala jarduten duena), beste erabiltzaile batzuekin harremanak sortzea eta berrien atal bat izatea, non eguneratzeak, artikulu interesgarriak eta kontaktuetarako interesgarriak diren beste elementu batzuk partekatu baitaitezke.\nLinkEdin eta Facebooken arteko alde handia da lehena lan-mundura bideratua dagoela, eta, beraz, lan-eskaintzak aurkitzea posible dela, sektoreen, karguen, enpresa-izenen edo gako-hitzen bila. Gizarte-sareak, gainera, funtzio bereziak ditu enplegu-eskaintza interesgarriak gordetzeko edo alertak jasotzeko, bilaketa-irizpideen arabera emaitza berri bat aurkituz gero.\nLinkEdin ere enpresek asko erabiltzen duten tresna da, eta, sarritan, errekrutatzaileek, beren curriculumean bilatzen duten profilaren ezaugarriak ikusten badituzte, hautagai potentzial batekin hasten dute kontaktua.\nNola bihurtu LinkEdin profila curriculum\nLinkEdin webean sortutako profila curriculum vitae gisa funtzionatzen duen arren, batzuetan hobe da beste formatu batean izatea (posta elektroniko bati itsatsita inprimatu edo bidal daitekeen PDF dokumentu bat bezala) edo LinkEdin profil klasikotik harago beste diseinu batekin. Hori erraz lor daiteke VisialCV bidez. Tresna horrek aukera ematen du curriculuma automatikoki sortzeko LinkEdin sisteman sartutako datuetatik abiatuta.\nIrudia: Ikusi CV\nVisual CV erabiltzea oso erraza da. Erabiltzaile-kontu bat sortu behar da. Posta elektronikoko helbide batekin egin daiteke, edo LinkEdin berarekin saioa hasi daiteke.\nOndoren, ezkerreko zutabeko “Importe” menutik, datuak zuzenean inportatu daitezke LinkEdin-etik. Horretarako, lehenik eta behin, LinkEdin profila PDF-ra esportatu behar da sare sozialetik, eta, gero, VisualCV aukeratik hautatu. Agian, tituluen edo daten doikuntza batzuk egin behar dira, baina edukiaren zatirik handiena hor egongo da, eta horrek denbora eta lan asko aurrezten du.\n“Sort” menutik, ezkerreko aldeko tresna berean, elementuen ordena alda daiteke curriculumean, eta, “Design” aukeratik, txantiloi bat hauta daiteke diseinurako. Dokumentuaren edozein xehetasun zuzenean edita daiteke nabigatzailean, haren gainean klik eginez.\nIkusi CV-k bi curriculum mota sortzen ditu: batetik, URL pertsonalizatu batetik bisita daitekeen on line bertsioa (goiko aldeko “Share” menuan alda daiteke); bestetik, PDF dokumentutik deskarga daitekeen PDF dokumentu bat, pantailaren goiko alde horretan bertan.\nTresna doan erabil daiteke zenbait mugekin. Baina aparteko funtzioetara sartu nahi bada, adibidez, diseinu-txantiloi gehiago edo mugarik gabeko hainbat curriculum sortzeko aukera, ordainketa-kontu batera pasa daiteke.\nCurriculum ona sortzeko lau aholku\nLinkEdin edo Visial CV bezalako tresnak oso lagungarriak dira lana bilatzeko, baina ez dute dena ematen. Curriculum vitae sortzen denean, kontuan hartu beharreko puntu garrantzitsu batzuk daude:\nCurriculuma maiz berrikustea. Curriculuma ez da behin idazten eta, gero, kaxa batean ahaztu egiten da berriro beharrezkoa den arte. Dokumentu bizia da, etengabe aldatzen ari dena, eta eguneratuta mantendu behar da, lan-esperientzia berriekin eta eskuratutako ezagutzekin, eta lan-eskaintza bakoitzerako pertsonalizatu eta aldatu behar da.\nIrakurgarritasun ona ziurtatzen duen testu-iturri estandarra erabiltzea, edozein dela ere curriculuma irekitzeko gailua. Garrantzitsua da gogoratzea gaur egun bai hautagaiak bai erreklutatzaileak smartphone edo tableta bat erabiltzen ari direla. Era berean, ez da komeni testu mota desberdinak nahastea; pare batekin, diseinuaren edertasuna nahikoa da.\nHasieran garrantzitsuena jartzea eta beharrik gabe ez hedatzea. Alearen testu labur, argi eta zuzenek irakurtzeko aukera gehiago dituzte. Giza Baliabideetako langile batek ehunka profil berrikusi behar dituenean, dokumentuak lana egiten laguntzea du helburu, eta ez zailagoa.\nEz bakarrik data, gertaera eta zenbakietara mugatu. Errekrutadoreei pertsona bakoitzaren prestakuntza, esperientzia profesionala, hitz egiten duten hizkuntzak eta erabiltzen dakien tresnak ezagutzea interesatzen zaie, besteak beste. Baina curriculumari ukitu pertsonal txiki bat ematea ez dago inoiz gehiago, hala nola zaletasunak, interes pertsonalak edo norbera mugitzen den lanbide-arloari buruzko iritzi-testu labur bat.\nenplegua kurrikuluma lan linkedin-eu sare sozialak


Valor y... ¡al toro! - Wikipedia, entziklopedia askea.\nValor y... ¡al toro! (gaztelaniaz) Francisco Ibáñezek marraztu eta idatzitako komiki bat da, 1970ean argitaratua, bere pertsonaiarik ezagunenak diren Mortadelo eta Filemonen laugarren abentura luzea delarik.\nAbentura luzeen laugarren postuan argitaratu zen arren, ziuraski, komiki hau, El sulfato atómico amaitu eta berehala egin zen. Elkarrizketa batean, Ibáñezek komiki hau atzerrian saltzeko pentsatu zela esan zuen Bruguera Argitaletxeko zuzendaria zen Rafael González Martínezekin zuen harreman txarragatik, eta protagonistak ez zirela Mortadelo eta Filemon. Azkenean, argitaletxearekin kontua konpondu egin zen, hala Ibáñezek soilik pertsonaien buruak aldatu behar izan zituelarik (jantzi berbera jarri baitzien), eta hala bi agente ospetsuen komiki bat lortu.\nGran Pulgarciton zenbaki bakoitzeko 2 edo 4 orrialdeka serialdu ondoren, bilduman batua izan zen, Ases del Humor bildumako 4. zenbakian, Colección Olén honen laugarren edizioko 94. zenbakian edo Ediciones Bren Súper Humor bildumaren 20. zenbakian Los superpoderes, El caso del bacalao, La máquina del cambiazo eta Contra el "gang" del chicharrónekin batera.\nMortadelo eta Filemonek Bartolo proiektuaren planoak berreskuratu beharko dituzte. Plano horiek El Ratak, Tapiak, Higo Chumbok eta euren liderra zen Doctor Apoloniok osatutako Rataren taldeak kosmoseko ikerketa agronautikoen zentrotik lapurtu ditu. Talde hau hiria Ile du Soria ontzi trasatlantikoan uzten saiatuko da. Mortadelo eta Filemon itsasontzira igoko dira plano horiek berreskuratzeko asmoz. Baina, ez dakitena, plano horiek abentura osoan zehar arazoak emango dituen zezen izu handi baten adarrean ezkutatu direla da.\nDe la Cruz Pérezek dioenez, gorila bat itsasontzi batean sartu izana, André Franquinen El dictador y el champiñónetik kopiatua izan zen, aristokratak zezen bategatik izutuak egotea bezala, gorilaren antzera Spirouren komikian, aristokrazia zaharraren gainbehera erakusteko. Maurice Tillieuxen Gil Jourdan Libellule s'èvade bezalako beste lan batzuetan ere oinarritu zen.\nSotok istorioa oso sendoa eta jarraian kontatutako dela eta hau, oraindik nahiko agerian dagoen André Franquin komikilariaren eragina alde batera utziz gero Mortadelo eta Filemonen komirik hoberena izango litzatekeela uste du. Bere aldetik, De la Cruz Pérezek, kritikak, El sulfato atómicorekin batera saileko hoberena bezala baloratzen duela dio. Badio, baita ere, aurrekoarekin batera frantziar grafismoa hobekien hartzen duena ere badela, Asterix galiarraren eraginekin.\nSafari callejero Mortadelo eta Filemonen abentura luzeak\nOrriaren azken aldaketa: 16 apirila 2015, 19:50.